text:
Rutsiro : Inteko rusange y’urubyiruko yarebeye hamwe ibyagezweho n’ibiteganyijwe
Inteko rusange y’Inama y’Igihugu y’urubyiruko mu karere ka Rutsiro yateranye tariki 30/06/2014, abayitabiriye barebera hamwe ibyagezweho muri uyu mwaka ushize wa 2013/2014, baboneraho no kugaragaza ibyo bateganya kugeraho mu mwaka ukurikiyeho wa 2014/2015.
Mu bijyanye n‘ubukungu n’iterambere, inama y’igihugu y’urubyiruko y’akarere ka Rutsiro yishimira ko koperative 15 z’icyitegererezo zashinzwe ku rwego rw’utugali zose zabonye ibyangombwa byasabwaga kugira ngo zibashe kubona ubuzima gatozi.
Urubyiruko rugera kuri 20 rwabonye amasomo yo kudoda. Inzu y’Ikigo cy’urubyiruko na yo yarasanwe nubwo ituzuye ariko ngo hakozwe ibijyanye n’amafaranga yari yabonetse.
Urubyiruko rwakoze n’ubukangurambaga bunyuranye nko ku bijyanye no kwiharika no kuremerana. Urubyiruko rwitabiriye n’amarushanwa anyuranye harimo Umurenge Kagame Cup, aho abakobwa batahukanye igikombe ku rwego rw’igihugu. Urubyiruko rwitabiriye umuganda, bakusanya n’ubushobozi babona inka eshatu bazoroza abatishoboye.
Mu bijyanye n’imibereho myiza y’urubyiruko, urubyiruko rwari rufite umuhigo wo gukora ubukangurambaga ku rubyiruko 9000, ku buryo nibura muri bo 2400 bazafashwa kwipimisha ku bushake. Ubukangurambaga ngo bwarakozwe bugera ku basaga 10,000 naho abakabakaba 3,000 bipimisha ku bushake.
Mu miyoborere myiza, abagize komite y’inama y’igihugu y‘urubyiruko bagize uruhare rugaragara mu mitunganyirize n’imigendekere myiza y’itozwa ry’intore zo ku rugerero ndetse banagira uruhare runini mu gukangurira urubyiruko kwitabira urugerero.
Urubyiruko ruri ku rugerero rwagize uruhare mu kubungabunga isuku ku nzibutso, kubakira abatishoboye, kubaka uturima tw’igikoni ntangarugero, gutera ibiti ku mihanda, kubungabunga imigezi, gukora ubukangurambaga bwimbitse mu kwirinda ubwandu bushya bwa VIH/SIDA no kuboneza urubyaro.
Usibye ibikorwa byakozwe n’urubyiruko, hari ibindi bikorwa byakorewe urubyiruko. Muri byo harimo nko kubakirwa icyiciro cya kabiri cy‘inyubako ikorerwamo ibijyanye n’imyuga izwi ku izina ry’Agakiriro. Mu karere ka Rutsiro mu murenge wa Mushubati hatangijwe n’ikigo ntangarugero cyigisha imyuga.
Ku bufatanye na Minisiteri y’Abakozi ba Leta n‘Umurimo(MIFOTRA) abantu biganjemo urubyiruko bagera kuri 40 bahawe igishoro.
Nubwo hari byinshi byagezweho n’urubyiruko rwo mu karere ka Rutsiro mu mwaka wa 2013/2014 ngo habayeho n’imbogamizi zatumye ibyifuzwaga byose bitagerwaho. Izo mbogamizi ni nko kubura ingengo y’imari yo gukora ibikorwa bimwe na bimwe byari biri mu mihigo. Ingengo y’imari urubyiruko rw’akarere ka Rutsiro rwagenerwaga na Minisiteri y’Urubyiruko ndetse n‘Inama Y’igihugu Y’urubyiruko na yo ngo yaragabanutse mu buryo butunguranye bibangamira ibikorwa by’urubyiruko mu karere ka Rutsiro.
Ibikorwa bizibandwaho n’urubyiruko mu mwaka wa 2014/2015
Urubyiruko mu karere ka Rutsiro rurateganya gukomeza igikorwa cyo kuremera urundi rubyiruko ndetse bikanatozwa cyane cyane abiga. Rurateganya no gutegura neza ukwezi kw’urubyiruko no kukumenyekanisha kurushaho. Rwiyemeje no gufasha urubyiruko rwarangije mu Kigo cya Iwawa mu kubona ibikoresho.
Urubyiruko ngo ruzagira n’uruhare mu kwizihiza iminsi mikuru irebana n’urubyiruko harimo nk‘umunsi nyafurika w’urubyiruko, n’iyindi. Barateganya no kugira uruhare mu migendekere myiza y’icyumweru cyo kwibuka Jenoside ku nshuro ya 21, ndetse no kwita ku isuku y’inzibutso n’amarimbi bya Jenoside.
Mu bindi urubyiruko ruteganya birimo kugira uruhare rugaragara mu ishyirwa mu bikorwa ry’imihigo y’akarere, gukangurira abaturage kubungabunga ubuzima bitabira siporo, kwitabira no gushishikariza abaturage gahunda za Leta n’iminsi mikuru isobanuye byinshi, nk’umunsi wo kwibohora, umunsi w’intwari, n’indi.
Urubyiruko ngo ruzashishikariza urundi rubyiruko rurangiza amashuri kwitabira ibikorwa by’itorero n’urugerero.
Barateganya no gukora ubukangurambaga bwimbise bwerekeranye no kubungabunga ubuzima harwanywa ubwandu bushya bwa SIDA, Ibiyobyabwenge, Inda zitifuzwa, gukebwa, no gushishikariza abaturage gutanga umusanzu w’ubwisungane mu kwivuza.
Urubyiruko rurateganya no kwiteza imbere no guteza abandi imbere binyujijwe mu kugana ibigo by’imyuga byubatswe, kuremerana, kwiharika, ndetse n’ubukorerabushake.
Hejuru y’ibyo byose, urubyiruko ruzakomeza kubumbatira umuco wo gukunda igihugu no kugira ubutwari binyujijwe cyane cyane muri clubs z’Ubutwari n’umuco ziri mu mashuri.
Muri iyi nteko rusange hari hatumiwemo abagize komite z’urubyiruko ku rwego rw’Imirenge, abanyeshuri bahagarariye forum y’urubyiruko rwiga muri kaminuza, abanyeshuri bahagarariye forum y’urubyiruko rwiga mu mashuri yisumbuye ndetse n’abagize komite y’urubyiruko ku rwego rw’akarere. Iyi nteko kandi yitabiriwe n’inzego z’umutekano zinyuranye zikorera mu Karere ka Rutsiro.
Imirimo y’inteko rusange y’urubyiruko yasojwe ku mugaragaro n’umuyobozi w’akarere ka Rutsiro, Byukusenge Gaspard, asaba urubyiruko kugira uruhare mu iterambere ryabo ndetse n’iry’akarere kabo, anabasaba kuzitabira amarushanwa anyuranye ateganijwe batera ikirenge mu cya bashiki babo babashije gutwara igikombe cy’amarushanwa y’Umurenge Kagame Cup ku rwego rw’Igihugu. Yabakanguriye kurinda igihugu icuraburindi barwanya umwanzi wacyo uko yaba ameze kose n’uburyo yaba akoresha bwose.


c: text/html

text:
Kuri uyu wa Kabiri tariki 15 Gicurasi 2018, ubwo hatangizwaga Icyumweru cy’ibikorwa bya Polisi y’u Rwanda, Minisitiri w’Ubutegetse bw’igihugu Kaboneka Francis yabwiye abatuye umudugudu wa Mugari ibi bikorwa byatangirijwemo ku rwego rw’Intara y’amajyaruguru ko ikiraro wubakiwe n’ibindi bikorwa by’iterambere wahawe ari ishimwe ry’ubunyangamugayo nk’umudugudu ugaragaramo ibyaha bike muri Musanze.
Ibi bikorwa byabereye mu karere ka Musanze, mu kagari ka Migeshi umudugudu wa Mugari byatangijwe n’umuganda wo kubaka ikiraro muri uyu mudugudu, Minisiti Kaboneka mu butumwa yageneye abawutuye, yagize ati "Kuba twaje hano kubagezaho ibi bikorwa ni ukubashimira ko muri inyangamugayo, tukaba twaje kwifatanya na mwe kubaka iki kiraro ngo abana banyu bajye babona aho banyura bajya ku ishuri, ni ukubashimira ko mwitwaye neza mu gukumira ibyaha kandi muzakomereze aho munanduze n’abandi ibyiza mufite".
Bamwe mu baturage bari bitabiriye iki gikorwa bavuze ko bishimira uburyo abayobozi mu nzego zitandukanye bifatanyije na bo mu kubaka iki kiraro, bityo ko bibaha imbaraga zo gukomeza gusigasira ibyo bagezeho, umwe mu baturage twaganiriye witwa Nizeyimana Innocent yagize ati "Kubona abayobozi bo hejuru ndetse n’inzego z’umutekano, abapolisi n’abandi, bidufasha kugira imbaraga ku bikorwa dukora bikadutera ndetse no kugira umuco wo gusigasira ibyagezweho".
Nyirahabizanye Agnes ni umuturage utuye muri uyu mudugudu wa Mugari yagize ati "Iyo mbonye abayobozi bacu baje kwifatanya na twe mu bikorwa byo guteza imbere igihugu bidutera imbaraga kandi bitwereka ko iki gihugu tugomba kugikorera twese tutitaye ku kuba uri umuturage cyangwa umuyobozi, ahubwo twese tugashyira hamwe kandi abayobozi bacu ntibaguma iyo ahubwo baraza tugafatanya".
Muri iki gikorwa cyo gutangiza icyumweru cya Polisi, bashyize ibuye ry’ifatiro ku biro by’umudugudu wa Mugari Polisi izawubakira nk’ishimwe ndetse bacanira inzu 100 baziha imirasire y’izuba, hakaba hari na gahunda yo guha n’izindi zigera kuri 75 zasigaye muri uyu mudugudu.
Atangiza ibi bikorwa ku rwego rw’igihugu, IGP Gasana Emmanuel mu ijambo rye yavuze ko kuba habaho icyumweru cyahariwe ibikorwa bya Polisi ari urugero rw’imiyoberere myiza mu gihugu, akomeza avuga ko ahari imiyoborere myiza Polisi ikorera abaturage kandi igakorana na bo.
IGP Gasana yagize ati ”Muri iki cyumweru tuzibanda ku bukangurambaga bwo kurwanya no kwirinda impanuka mu muhanda, kurengera ibidukikije, kurwanya ihohotera rishingiye ku gitsina, ruswa, ibiyobyabwenge, icuruzwa ry’abantu, mbese intego yacu ni uko mu Rwanda hose twagira imidugudu itarangwamo icyaha.”
Umwanzuro wa kane w’inama y’Igihugu y’umushyikirano wo mu Ukuboza 2015, uvuga ko hagomba kongerwa imbaraga mu gukemura ibibazo by’abaturage, kugira ngo bikemurirwe igihe kandi neza; no kuzamura uruhare rwabo mu bikorwa bibateza imbere, bakarushaho kugira uruhare mu igenamigambi, ikurikirana n’ishyirwa mu bikorwa ry’ibibakorerwa, ibikorwa nk’ibi bikaba biri mu murongo wo gushyira uyu mwanzuro mu bikorwa kimwe n’uko byakorwa n’izindi nzego.

robotstxt: allowed

filter: keep


text:
Uburyo bwiza bwo guhitamo amabara utaka aberanye na buri cyumba
Buri cyumba cyose kigomba kugira ibara ry’irangi uhasiga, n’ibindi bikoresho bikagira amabara bijyanye nk’intebe, amashuka,amarido, tapi, n’ibindi bikoresho byose byo mu nzu bigaira ibara rijyana n’icyumba kirimo.
Dore rero uburyo bwiza buzagufasha guhitamo ibara riberanye n’ icyumba runaka :
Toranya ibara ukurikije urumuri ruza mu cyumba ; Niba icyumba ushaka gusigamo ibara nta rumuri rwinshi ruhagera biba byiz aiyio ushyizemo irangi ricyeye rizatuma haza urumuri.
Iyo icyo cyumva gifite urumuri rwinshi ushobora guhitamo ibara ridacyeye cyane kuko urumuri rwinjiramo ruba ruhagije kugirango hase neza kuko na none iyo urengereye cyane hakagaragara cyane uba ubona hameze nko hanze.
Hitamo ibara nyaryo ushaka : Umaze kumenya ibara ushaka jya umenya gushishoz auhitemo iryia kuko amabara aba yenda gusa. Urugero bk’ibara rya grey rigira amabara menshi atandukanye. Hari gry ijya kuba icyatsi, iyijya kuba kaki, ijya kuba ubururu, n’izindi. Biba bigusaba gushishoza rero kugirango utazibeshya iryo washakaga ntube ariyo ushyiramo.
Hitamo ibara bitewe n’icyo uzakoresha icyumba : Ahantu ho kuruhukira nko mu ruganiriro, mu cyumba cy’uburiri, mu bwogero n’ahandi wumva ko hakuber ahantu ho kuruhukira biba byiz akuhashyira ibara ricyeye, nk’umweru ucyeye cyane,…
Kurikiza ingano y’icyumba” uko icyumba kingana nabyo bigufasha kumenya ibara uhashyira. Niba ufite icyumba cy’ubuganiriro kinini ushobora kuhashyira amabara menshi atandukanye nk’intebe ridasa na tapi itajyanye n’amarido ntibigire icyo bitwara. Ariko iyo ari hato ugomba kumenya ko byateza akajagari ukihatir akujyanisha amabara uhashyize kugirango ataba menshi.
Menya ingano y’ibara ujyanisha mu cyumba : Niba wahosemo gukoresha amabara abiri gusa si byiza ko ukoresha ayo mabara 50 kuri 50. Iyo bibaye byiza rimwe riba ryinshi irindi rikaba rike. Niba kandi uhisemo amabara atatu naho niko ubigenza. Ibara nyamukuru riba rigize 60%, irikurikira rikaba ari 30% irindi rikaba 10%.
Biba byiza kandi gufata ibara rigararagara gake ukaba ariryo uha umwanya munini urigaragara cyane ukariha umwanya muto. Urugero niba uri bukoreshe ibara rya grey, orange , n’icyatsi cyijimye, grey iraba nyinshi, icyatsi cyijimye gikurikireho, orange ize ku mwanya wa nyuma.
Menya ko ibara ricya cyane iyo rigeze ku rukuta kurusha uko uba uribona rikiri mu gikoresho : mu guhitamo ibara ryo ku rukuta na none ijye wibuka ko ibara nirimara kuma ritaza gusa na rya bara wareba bakiri kurisiga. Niba uri kugura irangi bakakwereka uko risa rigitose ujye uhita wibuka ko riza gucya cyane nyuma rimaze kumuka.
Ibi ni bimwe mu byagufasha kumenya uko ujyanisha amabara muri buri cyumba ukurikije icyo uzakorera muri icyo cyumba, ibikoresho uzahashyira, n’ibindi.
Source : howtodecorate.com
Gracieuse Uwadata


text:
Umuceri ni ikiribwa cya cyera cyane aho ukunze kuribwa nk’ikiribwa cy’ibanze. Ubushakashatsi butandukanye buvuga ko atari byiza kuwuronga inshuro nyinshi mbere yo kuwuteka kuko ari intandaro yo kuwugabanyamo intungamubiri. Si na byiza kuwuteka wabanje gutumbikwa.
Umuceri n’ingano usanga aribyo binyampeke bikoreshwa cyane na muntu mu ndyo ye y’iminsi yose. Umuceri ukaba ukungahaye ku munyungugu wa Manyeziyumu, Vitamine B6, Fosifore, Zinc na Kuwivure ariko ukaba ukennye ibyubakumubiri. Nk’uko tubisanga ku rubuga rwa interineti Doctissimo.fr ngo umuceri ni kimwe mu biribwa bifasha kugera ku buhehere bw’uruhu bitewe na vitamine E iwubonekamo.
Igihingwa cy’Umuceri gihingwa cyane cyane ahantu haba imiterere y’ibihe irangwa kenshi no kugusha imvura. Ikunze guhingwa mu bishanga ni ukuvuga ahantu haretse amazi. Ni igihingwa gishobora gusarurwa kabiri mu mwaka. Ni ikiribwa gikunze gukoreshwa mu kwizihiza ibirori byinshi bitandukanye haba mu birori by’ibyishimo cyangwa iby’umubabaro. Umuceri n’ingano bijya guhuza umumaro cyane cyane kuri vitamine B aho ishobora gutakara igihe ibyo biribwa bironzwe mu mazi cyangwa igihe utegurwa unyuzwa mu mashini. Ibyo nabyo bituma utakaza igice kinini cya vitamine. Cyo kimwe n’igihe ukoreshejwe ubanje gutumbikwa nabwo ngo utakaza igice kinini cya vitamine ndetse n’ Amido iboneka mu binyampeke byose aho biva bikagera.
Umuceri ufite ibyubakumubiri bikeya ariko iziwubonekamo nizo nyinshi ugereranije n’ibindi binyampeke. Umuceri ni kimwe mu biribwa bituma umuntu atabura amazi mu mubiri. Amazi yatetswemo umuceri Abanyaziya bayifashisha mu kongera amazi mu mubiri. Naho kubadafite ibibazo by’ubura, umuceri kuri bo nta kibazo kuko uri mu biribwa bidasigaza imyanda myinshi mu gihe k’igogora. Gusa ngo imiceri yose si kimwe mu bwoko kuko ngo hari ubwoko bwiza ugereranije n’ubundi. Byagaragaye ko kurya ibinyampeke bituma umuntu agabanya “cholesterol”, gutera nabi k’umutima cyangwa kugira umuvuduko udasanzwe w’amaraso bityo kubifataho bituma isukari iri mu maraso igira igipimo gisanzwe. Ibyo bikaba ari ingenzi cyane mu kurinda indwara ya Diyabeti ndetse n’indwara z’umutima. Ibyo kandi bifasha umuntu gukomeza kugira ibiro bisanzwe kandi munda ye hakaguma kumererwa neza.
Abahanga mu mirire batandukanye bemeza ko umuceli ari ikiribwa cyiza kibonekamo ibinyasukali ndetse n’ibyubakumubiri bike ariko ko ari ngombwa kuwongerera ibindi biribwa mu rwego rwo kuwukuramo indyo yuzuye. Bakomeza bavuga ko ibice byawo bijugunywa igihe urimo gutunganywa ngo biba bikize cyane kuri vitamine vitamine B1, imyunyu hamwe na “Enzymes”. Umuceri iyo uteguye neza uba ukwiye guherekezwa n’ibindi biribwa kugira ngo ugire intungamubiri . Muri ibyo biribwa twavuga inyama, ibitunguru, puwavuro zitukura cyangwa iz’umuhondo. Ibyo bikaba byategurwa gute? Icyo gihe umuceri ubanza gutekwa mu mazi, nyuma ukongerwamo ibindi biribwa uretse ko umuceri utekwa mu buryo bunyuranye. Ni byiza ko wafungurwa ugishyushye.
Umuceri si ikiribwa gikungahaye kuri amido gusa ahubwo gikungahaye no kuzindi ntungamubiri. Niyo mpamvu ari byiza kwirinda kuronga umuceri inshuro nyinshi kubera amazi amenwa umaze kurongwa awukenesha ibiwugize ku buryo bukabije. Iyo ibyo byubahirijwe, nibwo umuntu arushaho kugira uruhu rwiza. Byongeye kandi, amavuta akomoka ku muceri, nayo ari mu bifasha kugira uruhu rwiza no kudakanyarara kwarwo. Umushongi ukomoka ku muceri utuma ingirangingo z’uruhu zisubirana itoto ndetse ugafasha gutuma indwara zitibasira uruhu. N’ubwo ufasha cyane mu rwego rwo guhembura igifu, ngo si byiza kuwurya buri munsi kuko ushobora kuba nyirabayaza w’indwara ya Beriberi.
Orinfor
Si byiza kuronga umuceri inshuro nyinshi mbere yo kuwuteka
Umuceri ni ikiribwa cya cyera cyane aho ukunze kuribwa nk’ikiribwa cy’ibanze. Ubushakashatsi butandukanye buvuga ko atari byiza kuwuronga inshuro nyinshi mbere yo kuwuteka kuko ari intandaro yo kuwugabanyamo intungamubiri. Si na byiza kuwuteka wabanje gutumbikwa.
Labels: guteka


text:
Urubyiruko ruvuye Iwawa
Icyo ni cyo kivugo nyamukuru urubyiruko ruvuye kugororerwa I Karongi mu kigo cya IWAWA baje bivugamo kandi biyemeje kudatatira iyo ndahiro yabo. Abo ni abari mu kiciro cya 13 bageze ku biro by'akarere ka Nyamagabe ku wa 12/9/2017.Urwo rubyiruko rwatojwe imirimo itandukanye irimo ubuhinzi bwitabiriwe n'abasore 4,ububaji bwizwe n'abasore 8,ubwubatsi bwizwe n'abasore 7 n'abadozi 2.
Urubyiruko ruvuye iwawa ruhabwa na ceritifika
Baje bari mu isibo bise ikizere. Ukurikije ibyo bize,buri ikipe ifite n'ikivugo cyayo.
Abo basore batahanaye icyemezo cy'uko bize neza imyuga kandi bageze I Nyamagabe mu karere baturukamo bahawe itike ibageza iwabo.
Umuyobozi w'Akarere wungirije ushinzwe imibereho myiza y'abaturage Madamu MUJAWAYEZU Prisca wakiriye urwo rubyiruko ku biro by'Akarere, yabasabye gukorera hamwe mu makoperative kuko niho bisungana kandi bakiteza imbere.
Ikindi gishimishije ni uko ababaye ibambere mu myuga bahawe ibikoresho by'ibanze bazaba bifashisha mu gihe bagitegereje ibikoresho bazabagezaho mu gihe kitarambiranye.
Nkuko bigaragara aba basore bafite imbaraga ,bakagira ubumenyi ku buryo niba imiryango yabo n'abayobozi bakomeza kubaba hafi bazatanga umusaruro mu mirenge yabo basubiyemo.
Urubyiruko rumaze kugororerwa mu kigo cy'iwawa ruturuka mu karere ka Nyamagabe rumaze kugera ku 196.
MASABO Martin
PRO


text:
Abaturage barashinja umuzungu kubambura amafaranga yÔÇÖimiteja bamugemuriraga
Abanyamuryango ba koperative Abakumburwa basaga 400,bakorera ubuhinzi mu gishanga cya Kajevuba giherereye mu Murenge wa Rutunga mu Karere ka Gasabo, bavuga ko bambuwe amafaranga y’umusaruro wabo n’umuzungu witwa Arnaud, bagiranye amasezerano yo kujya abagurira imiteja akayohereza hanze ariko akaba atarabishyuye.
Abanyamuryango ba Koperative Abakumburwa, bavuga ko mbere y’uko uyu muzungu aza, bahingaga imiteja n’intoryi mu gishanga cya Kajevuba, bagakuramo umusaruro uhagije ku buryo nta kibazo cy’ibiribwa bajyaga bagira.
Kuri ubu ariko bahombejwe n’uyu muzungu, kuko atabishyura umusaruro wabo bamugemurira.
Nkuko babibwiye TV1 bemeye ko Arnaud afata kimwe cya kabiri cy’igishanga hagakorerwa ubuhinzi bw’imiteja mu buryo bwa kijyambere mu gihe cy’amezi atatu, yakwera akajya abishyura amafaranga 420 ku kilo kimwe, dore ko yababwiraga ko afite isoko ryayo hanze y’ u Rwanda, nyuma yo gupakira umusaruro bavuga ko batazi ingano, yaje kwishyura bamwe muri bo batageze no kuri ½ nabo abishyura amafaranga 150 ku kiro.
Umwe muri aba baturage yagize ati “Batwerekaga ko bazajya baduha amafaranga 420 ku kilo babanje gukuramo ibyo bashoyemo. Amafaranga ntabwo yigeze aza.”
Undi muhinzi ati “ Habe n’ifaranga na rimwe yampaye, twejeje mu kwezi kwa 4 nibwo umusaruro wacu yawujyanye ubu turi mu kwezi kwa 10 habe n’igiceri cy’amafaranga atanu araduha.”
Nk’uko bakomeza babivuga ngo bahombejwe byinshi n’uyu muzungu , dore ko hari abagurishije inka , kugirango bishyure abahinzi bakoreshaga n’ibindi.
Ikibazo bakibwiye ubuyobozi …
Umuyobozi wa koperative Abakumburwa, Simparingoma Valens, avuga ko ikibazo kibakomereye ari kandi ngo bakigejeje ku nzego zose zirimo Minisiteri y’Ubuhinzi n’Ubworozi , ikigo gishinzwe ibikomoka ku buhinzi byoherezwa mu mahanga,NAEB , n’inzego z’ibanze zirimo n’akarere ka Gasabo , ariko ngo ntihagire ugira icyo akora kuri iki kibazo.
Yagize ati “Ikibazo cyacu twarakimenyekanishije kugeza ubwo visi meya ushinzwe ubukungu mu karere yigeze kuza dukorana inama.”
‘Abaturage ni bo baturimo amafaranga’
Karimba James, umuyobozi ushinzwe ibikorwa bya Arnaud bikorerwa muri iki gishanga cya Kajevuba, avuga ko batambuye aba baturage.
Yagize ati “Twagiranye amasezerano n’abahinzi […]turavuga tuti twebwe tuzajyatubaha imbuto n’ifumbire, nimweza ku musaruro wanyu tuzajya dukuramo ibyo twabahaye. Iyo dufashe ku giciro cya 420, hanyuma tugakuramo ibyo twabahaye, imbuto,ifumbire , imiti abakozi bateraga imiti , dusanga ahubwo ari bo baturimo amafaranga.”
Nsanzabaganwa Epimaque, umukozi wa NAEB,yabwiye TV1 ko azabaha igisubizo kuri iki kibazo nyuma yo gusura iki gishanga.


text:
Nyuma y’ibibazo bitandukanye byakomeje kumvikana mu bucuruzi bw’ibirayi ndetse bigahagurutsa inzego zinyuranye na ministere zitandukanye ngo hashakishwe umuti w’iki kibazo, hari aho ugera abahinzi bakakubwira ko ingamba zafashwe nazo ubwazo hari ibindi bibazo zateje, urugero ngo nko kuba imirenge isigaye ihana ibihe byo gusarura hari ababona bibahombya ngo kuko hari ubwo bakenana imyaka mu murima batemerewe kuyisarura kuko igihe cyabo kitaragera cyangwa se ugasanga binabangamira ihinga ry’indi myaka.
Uretse n’ibi kandi n’igiciro fatizo cyari kigenderewe kubungwabungwa hafatwa izi ngamba zose hari aho ugera ugasanga kitaragerwaho aho hari amakosa akisubiramo ngo ku buryo hari naho bagitinyuka gusinyisha umuturage amafaranga adahuye n’ayo bamwishyuye mu by’ukuri.
Ibi rero ngo ni ikimenyetso cy’intege nke z’ubuyobozi bwo mu nzego z’ibanze cyane cyane mu mirenge no mu tugari, ari nayo mpamvu Guverineri w’intara y’amajyaruguru GATABAZI Jean Marie Vianey avuga ko yabateye kwimura abari basanzwe bakorera mu mirenge izwiho kweza ibirayi mu turere twa Musanze na Burera bakajyanwa gukorera ahandi ariko kandi akongeraho ko ibi ari gasopo(Kwihanangirizwa) bahawe nk’ikimenyetso cyo kudakora neza, ababasimbuye bo ngo inshingano nyamukuru ibajyanye ni ukurengera umuhinzi w’ibirayi.
Imirenge yo mu karere ka Musanze yahinduriwe abayobozi ni: Kinigi, Nkotsi, Musanze, Kimonyi, Muko, Nyange, Cyuve, Gataraga na Rwaza. Iyo mu karere ka Burera yahinduriwe abanyamabanga nshingwabikorwa ni: Rugarama, Kinyababa, Butaro, Bungwe, Gahunga, Ruhunde, Nemba na Cyanika.
Si abanyamabanga nshingwabikorwa bahinduwe gusa kuko n’abari bashinzwe ubuhinzi muri iyo mirenge ndetse n’abanyamabanga nshingwabikorwa b’utugari nabo bahinduriwe aho bakoreraga muri aya mavugurura, impamvu ngo ikaba ari uko hari bamwe muri bo bagaragaraga nk’inzitizi zari zikibangamiye ishyirwa mu bikorwa ry’amabwiriza yafashwe agomba kugenga isarurwa n’icuruzwa ry’ibirayi mu nyungu z’umuhinzi


text:
Urubuga rwa internet www.7sur7.be ruvuga ko igihe uri ingaragu, kenshi uba ufite impamvu ibigutera cyangwa se ubona ari bwo ubayeho neza. Aha ngo usanga abantu bakubaza impamvu, ibi rero ni bimwe mu bintu ushobora gusubiza abakubaza iki kibazo.Igihe ufite ibyo gukora
Hari ubwo umuntu abaho ariko akumva nta mwanya yabona wo kwita ku umukunda cyangwa se ku wo akunda, akumva ko nta cyatuma ata umwanya kuko aba atabifitiye igihe.
Kudashaka kugira inshuti
Igihe umugore yumva ko kuba yagira umugabo bitamureba; aha na bwo bishobora gutuma yumva ko kubaho wenyine ari byo by’ingenzi kurusha uko yagira umugabo.
Igihe ukunda kwisanzurana n’abantu benshi
Kubaho ufite urugo bisaba kugira ibyo wigomwa, igihe cyose wumva ugikeneye kugira ibyo umenya mu rukundo cyangwa se wumva kubana n’umugabo umwe bitagushobokera ngo aho kugira ngo uzamubabaze ngo biraruta kuguma uri ingaragu.
Kuba warigeze guhemukirwa mu rukundo
Aha ngo amaso yawe ahoramo amarira igihe cyose wibutse ko hari uwaguhemukiye, ibi bigatuma rero utekereza ko abagabo bose ari bamwe bigatuma uhitamo kubaho wenyine aho bishobora ngo no kugukurikirana mu buzima bwawe bwose.
Igihe ukeneye kuba wenyine
Hari ubwo ushobora kubaho uri ingaragu kuko gusa wumva ushaka kumenya uko kuba wenyine bimera, aha ni nk’igihe uba waramenyereye kubaho uri kumwe n’abantu bandi hanyuma ukumva noneho ukeneye kwiga kuba wenyine.
Uru rubuga rukaba rusoza ruvuga ko kwemera kuba ingaragu igihe kirekire biterwa n’uguhitamo kwa muntu.


text:
Iyobokamana
"Umwepisikopi ni muntu ki tugendeye kuri bibiliya?"
Inzira 6 Imana inyuzamo Umukristo kugira ngo ikuze kwizera kwe!
Menya amakosa akomeye yakozwe na Pilato
GISOZI-K’umunsi wa mbere w’amavuna adasanzwe abasaga 80 bagarukiye umukiza-AMAFOTO
Sobanukirwa: Ko abantu bose bakomotse kuri Adamu na Eva, kuki bamwe ari abazungu abandi ari abirabura?
RMC yasabye ko Radio Ubuntu butangaje ifungwa by’agateganyo
Mu minsi ishize humvikanye umuvugabutumwa kuri Radio yibasira abagore.Ibi byacishije benshi ururondogoro maze batangira kwikoma uyu mugabo, kugeza ubwo kuri ubu iyi radio yasabiwe gufunga (...)
Kubwa Past. Emma Ntambara ngo amadini ya Islamu n’Abadivantiste yasigajwe inyuma n’amateka.
Ubuhamya: Amateka y’umukobwa waririmbye indirimbo yitwa “Njye Ndi umukristo”
Amateka ya Rev .RWIBASIRA Vincent umushumba mu itorero rya Bethesda Holy Church
Rev RWIBASIRA Vincent umushumba mu itorero rya Bethesda Holy Church ni inararibonye amaze imyaka 41 akijijwe , akaba n’ impugucye mu bya Bibiliya byumwihariko mu bijyanye n’ amateka y’ igihugu cya Israel (...)
Musanze: ADEPR irasabwa kwerekeza muri Bank ikagira uruhare mw’iterambere ry’umujyi-Amafoto
Dore zimwe mu mpamvu zituma Imana ishobora kukwemerera gukora ibitajyanye nibyo ugenewe
Waruzi ko Imana ishobora kukubwira kurambagiza umukobwa cyangwa kwemera umusore runaka kandi atariwe muzabana? Waruzi ko Imana yakubwira gukora igikorwa runaka, wagikora ugahomba kandi ariyo yabivuze? Mbese byaba (...)
Dore Ibikorwa Nabiyita Abasatuzi Bakora Deriverance Bikwiye Kwamaganwa N’Amatorero
Ngoma:Bishop Ukekwaho Gutera Umwana Inda Bari Mu Cyumba Cy’amasengesho Yatawe Muri Yombi.
Kubona iby’isi nk’ibibambwe bisobanura iki?
Ibintu 5 abanyarwanda, abanyamadini n’abayoboke ba Angilikani bazibukira kuri Musenyeri Rwaje Onesphore.
Ubuhamya: Kwizera Yesu Kristo akabatizwa, byamukijije indwara y’abadayimoni bari baramugize imbata kuva mu buto bwe.
Itorero ry’Angilikani ryabonye umuyobozi mushya
Itorero ry’Abangilikani mu Rwanda ryabonyeundi muyobozimushya nyuma y’abatora yabaye ku gicamunsi cyokuri uyu wa Gatatu.


text:
Igisubizo: Ibyanditswe Byera bivuga ibintu byinshi, ku byerekeye kunywa ibisindisha (Abalewi 10:9; Kubara 6:3; Gutegekwa kwa Kabiri 29:6; Abacamanza 13:4, 7, 14; Imigani 20:1; 31:4; Yesaya 5:11, 22; 24:9; 28:7; 29:9; 56:12). Nyamara, Ibyanditswe Byera ntibibuza Umukristo kunywa inzoga, vino, cyangwa ibindi binyobwa bisindisha. Mu by’ukuri, bimwe mu Ibyanditswe Byera ntabwo bivuga nabi ibisindisha. Mu Umubwiriza 9:7 higisha ibi: “Winywere vino yawe n’umutima unezerewe.” Muri Zaburi 104:14-15 harahamya ko Imana itanga vino: “vino ishimisha imitima y’abantu.” Muri Amosi 9:14 haravuga kunywa vino y’inzabibu zabo nk’ikimenyetso cy’imigisha y’Imana. Naho muri Yesaya 55:1 harashishikariza abantu ngo: “Nimuze mugure vino n’amata…”
Imana itegeka Abakristo kwirinda ubusinzi burimo ubukubaganyi (Abefeso 5:18). Bibiliya icira urubanza ubusinzi n’ingaruka zabwo (Imigani 23:29-35). Abakristo kandi basabwa kutareka imibiri yabo “itegekwa” n’ikintu icyo ari cyo cyose (1 Abakorinto 6:12; 2 Petero 2:19). Kunywa inzoga birenze urugero, bitera kuba imbata yazo byanze bikunze. Ibyanditswe Byera, na none bibuza Umukristo gukora ikintu gishobora gucumuza abandi Bakristo cyangwa kibagusha mu cyaha, kandi kinyuranye n’umutimanama wabo (1 Abakorinto 8:9-13). Hitawe kuri aya mahame, biragoye cyane ko Umukristo avuga ko yanyoye inzoga zirenze urugero, ahimbaze Imana (1 Abakorinto 10:31).
Yesu yahinduye amazi vino. Kandi birasa n’aho Yesu yanywaga vino rimwe na rimwe (Yohna 2:1-11; Matayo 26:29). Mu bihe by’Isezerano Rishya, amazi ntabwo yari asukuye cyane. Kuko nta suku n’isukura by’iki gihe byariho, amazi yari yuzuyemo udukoko dutera indwara, za virusi, ndetse n’ibindi bintu bihumanya by’ubwoko bwose. Ibyo kandi ni nako bimeze no muri iki gihe, mu bihugu byinshi bitaratera imbere. Kubera izo mpamvu rero, abantu binyweraga vino (cyangwa umutobe w’inzabibu) kuko ibyo binyobwa bishobora kuba bitarabagamo udukoko twanduza indwara. Muri 1 Timoteyo 5:23, Pawulo yagiriye Timoteyo inama yo guhagarika kunywa amazi (yakekaga ko ari yo yamuteraga uburwayi bwo mu gifu) ngo ajye yinywera vino mu mwanya w’amazi. Muri icyo gihe kandi, vino yabaga isembuye (harimo umusemburo), uretse wenda ko igipimo cy’umusemburo cyari mu nsi y’icyo muri iki gihe. Ni ukwibeshya rero kuvuga ko vino y’icyo gihe yari umutobe w’inzabibu, ndetse no kuvuga ko iyo vino yari imeze nka vino ikoreshwa muri iki gihe. Ikindi, n’uko Ibyanditswe Byera bitabuza Abakristo kunywa inzoga, vino, cyangwa ibindi binyobwa bisindisha. Ibisindisha, ubwa byo, ntabwo biriho urubanza rw’icyaha. Gusinda no kuba imbata y’inzoga, ni byo Umukristo agomba kwirinda byanze bikunze (Abefeso 5:18; 1 Abakorinto 6:12).
Kunywa ibisindisha mu rugero ruto, ntabwo bigira icyo byonona nta n’ubwo byitwa kuba imbata y’inzoga. Mu by’ukuri, hari bamwe mu baganga bagira inama abantu kunywa ka vino gacye, kubera akamaro ifite, cyane cyane ku birebana n’umutima. Kunywa inzoga mu rugero ruto, ni ikibazo cy’amahitamo ku Mukristo. Ubusinzi n’ububata bw’inzoga ni icyaha. Ariko, kubera ibyo Bibiliya igerageza kwigisha, byerekeye ibisindisha n’ingaruka zabyo, kubera ibigeragezo byo guhinduka umusinzi, no kubera ko inzoga zishobora gucumuza cyangwa zikagusha abandi, byaba byiza cyane Umukristo yirinze kunywa inzoga.
Ikibazo: Bibiliya ivuga iki ku byerekeye kunywa ibisindisha / vino? Kunywa ibisindisha/vino byaba ari icyaha ku Mukristo?
Igisubizo: Ibyanditswe Byera bivuga ibintu byinshi, ku byerekeye kunywa ibisindisha (Abalewi 10:9; Kubara 6:3; Gutegekwa kwa Kabiri 29:6; Abacamanza 13:4, 7, 14; Imigani 20:1; 31:4; Yesaya 5:11, 22; 24:9; 28:7; 29:9; 56:12). Nyamara, Ibyanditswe Byera ntibibuza Umukristo kunywa inzoga, vino, cyangwa ibindi binyobwa bisindisha. Mu by’ukuri, bimwe mu Ibyanditswe Byera ntabwo bivuga nabi ibisindisha. Mu Umubwiriza 9:7 higisha ibi: “Winywere vino yawe n’umutima unezerewe.” Muri Zaburi 104:14-15 harahamya ko Imana itanga vino: “vino ishimisha imitima y’abantu.” Muri Amosi 9:14 haravuga kunywa vino y’inzabibu zabo nk’ikimenyetso cy’imigisha y’Imana. Naho muri Yesaya 55:1 harashishikariza abantu ngo: “Nimuze mugure vino n’amata…”


text:
Urubyiruko rurashishikarizwa gushishoza, kugendera kure no kwamagana uwo ari we wese washaka kurushora mu macakubiri n’ingengabitekerezo ya Jenoside.
Ruributswa kandi kuzirikana ko ari rwo mbaraga z’Igihugu n’Igihugu cy’ejo hazaza, bityo rugafatira urugero rwiza rwo gukunda Igihugu no kucyitangira ku Ngabo zahagaritse Jenoside zikabohora u Rwanda, ubu igihugu kikaba gitekanye, kimaze gutera intambwe itangaza isi yose.
Ubu tumwa bwagarutsweho n’abantu banyuranye kuri uyu wa gatanu tariki ya 11 Gicurasi 2018 mu gikorwa cyo kwibuka ku nshuro ya 24 urubyiruko rwazize Jenoside yakorewe Abatutsi mu 1994; igikorwa cyabereye mu Mirenge yose igize Akarere.
Umuyobozi w’Akarere wari Umushyitsi Mukuru mu Murenge wa Byimana ahabereye iki gikorwa ku rwego rw’Akarere, Nkurunziza Jean Marie, yashishikarije urubyiruko kuba maso bagashishoza, bakirinda uwo ari we wese washaka kubashora mu macakubiri, n’uwashaka kubashyiramo ingengabittekerezo ya Jenoside.
Yabibukije guhora bazirikana ko Iguhugu cyacu gifite ubuyobozi buharanira ko buri Munyarwanda wese abaho neza, by’umwihariko ubuyobozi bushyigikira gahunda nziza zigamije iterambere ry’urubyiruko, imbaraga z’Igihugu zubaka, maze abasaba kujya muri uwo murongo wo gukoresha imbaraga mu byubaka Igihugu kandi vuba.
Perezida wa IBUKA mu Karere ka Ruhango, Munyanziza Narcise, yagaye cyane urubyiruko rwakoze Jenoside, asaba urubyiruko rwa none gushishoza mu byo rukora byose, rugaharanira gukora ibifitiye Igihugu akamaro, kwandika no kuzasiga amateka meza.
Visi Perezida wa Ibuka mu Murenge wa Ruhango, na we yasabye urubyiruko rwari ruteraniye mu cyumba cy’inama cy’Akarere kwima amatwi no kwamagana abantu bakuru barimo n’ababyeyi bagishaka guhembera ingengabitekerezo ya Jenoside mu bana. Yasabye kandi abarezi kujya bashakira abana umwanya wo gusura inzibutso zibitse imibiri y’Abatutsi bishwe muri Jenoside kugira ngo babashe kumeya ububi bwa Jenoside yakorewe Abatutsi, bityo bibafashe kugendera kure uwo ari we wese washaka guhembera ingengabitekerezo yayo, binabafashe kuyirwanya.
Mu Mirenge yose, kwibuka byabumburiwe n’urugendo rwo kwibuka no gushyira indabo ku Nzibutso zishyinguye imibiri y’Abatutsi bishwe muri Jenoside yakorwe Abatutsi mu 1994.
Uyu munsi kandi wabanjirijwe n’icyumweru cy’ibikorwa by’urubyiruko byari bigamije gufasha abacitse ku icumu batishoboye, bikaba birimo guhoma no gusana amazu yangiritse, ibikorwa by’ubuhinzi, isuku, kuremera, n’ibindi. Hanatanzwe ibiganiro kuri kuri Gahunda ya Ndi Umunyarwanda.


text:
RGB ivuga ko kuva mu 2009, Leta y’u Rwanda yashyizeho gahunda yo kuzamura uruhare rw’umuturage mu bimukorerwa, habanza kurebwa ishusho y’uko abaturage babona ibikorwa, icya kabiri hashyirwaho ikarita ngenzuramikorere (abaturage bandikaho ibyo bakeneye gukorerwa bakayigeza ku babayobora).
Ku wa 3 Mata 2018, RGB yagiranye ibiganiro n’Imiryango itari iya Leta ifasha abaturage kugira uruhare mu bibakorerwa iterwa inkunga na NPA (Norwegian People’s Aid) ibinyujije mu mushinga wa PPIMA (Public Policy Information, Monitoring and Advocacy), hagamijwe kureba aho abaturage bageze bagira uruhare mu bibakorerwa.
Muri ibyo biganiro, Umukuru wa RGB, Prof. Shyaka Anastase, yavuze ko kugeza ubu hari abaturage batagira uruhare mu bibakorerwa abayobozi bitwaje ko ari iby’abize cyane.
Yagize ati “Iyo abantu bavuga ngo uruhare rw’abaturage mu bibakorerwa mu birebana na politiki y’igihugu cyabo, icyerekezo kijyamo, kwishakamo ibisubizo aho batuye, iyo ubabajije bijya hejuru cyane, haba ari mu matora no kwishimira uburyo batoye, haba mu nteko z’abaturage no kwishimira uburyo bishakamo ibisubizo, haba ari mu muganda, hose bijya hejuru cyane.”
Yakomeje ati “Ariko hari urundi ruhare rw’abaturage mu bibakorerwa rukiri hasi. Ibi dukunze kuvuga ngo ni ibintu by’abahanga, aha bavuga igenamigambi, hari abibwira ko abaturage batabizi cyangwa ntibabahe umwanya uhagije, ariko igikenewe ni ukureba ngo iryo genamigambi uraribwira ute umuturage ku buryo nawe arigiramo uruhare.”
Avuga ko kuba byashyirwa mu buryo bw’imibare cyangwa mu mbonerahamwe zikomeye umuturage atashobora atari cyo kibazo ahubwo ari imyumvire, ati “Hari abibwira ngo ibi bintu birimo ubwenge bwinshi ntabwo abaturage babishobora ibyo nibyo bikwiriye guhinduka.”
Umuturage wo mu Karere ka Nyaruguru, Muhimpundu Anonciata, , yavuze ko ubu basigaye bafite uruhare runini mu bibakorerwa ariko agasaba ko abayobozi ba RGB bakwiye kujya bamanuka bagasanga abaturage.
Yagize ati “Ikarita ngenzuramikorere yatumye abaturage bafunguka nta we udasobanukiwe icyo ingengo y’imari imumariye, gusa turasaba ko RGB yashyira imbaraga mu bikorwa by’abaturage nayo ikaza hafi yabo ikajya ikurikirana ibigera ku baturage n’ibibakorerwa.”
Ubushakashatsi bwashyizwe ahagaragara n’Umushinga wa PPIMA mu 2017, bwagaragaje ko iyo karita yagiye igira akamaro gakomeye kuko abaturage bagaragaje ibibazo 665 kuva muri Mutarama kugeza muri Kamena, muri byo 154 bingana na 23% byarakemutse mu gihe ibigera kuri 214 (32%) byari mu nzira zo gukemuka, ibindi 297 (45%) byari bitarakorwaho.
Nubwo hari aho uruhare rw’abaturage mu bibakorerwa rukiri hasi, RGB ivuga ko hari aho bimaze gutera intambwe nko mu bijyanye no gutanga ibitekerezo bya politiki biri ku kigero cya 90%, mu kwishakamo ibisubizo bikaba biri kuri 85%.


text:
Bamwe bandika Veronika,Veronika, Véronique, Weronika, Verônica n’ubundi buryo butandukanye bitewe n’ururimi rw’igihugu.
Bimwe mu biranga ba Veronica
Veronica, ni umuntu uzi gukabya haba mu myambarire, mu mikorere, aba ashaka kugaragaza ko atandukanye n’abandi muri byose. Azi guhanga udushya, akunda imideli no kwiyerekana kandi arambara akaberwa ku buryo n’ibyo abandi babona ko bitakwambarwa we abyamabara akarimba.
Akunze kubaho mu buzima bwihariye ku buryo ahora atekereza ko atandukanye n’abandi.
Veronica aba azi ibintu byo gushushanya,gusiga amarangi, gukina ikinamico, kudoda, gucuruza n’ibindi bitandukanye.
Aritanga cyane kandi akitangira akazi ari gukora, ibyo bigaragara cyane iyo abaye umugore kuko avamo umubyeyi mwiza wita ku nshingano z’urugo.
Mu rukundo Veronica ntabwo avuga, aba yicecekeye akibwira ko ahari uwo bakundana ashobora kwibwira icyo amutekerezaho. Kugira ngo Veronica akugire inshuti bisaba ko muba mumaranye igihe kirekire, ntapfa kwizera umuntu wese.
Ni umuntu udapfa guterwa ubwoba kandi mu bibazo aba yiteguye kugira icyo akora bitamuhungabanyije.
Agira uburakari bw’ako kanya ariko ntabwo butinda arongera akagaragaza gucya mu maso kandi ntagira inzika.


text:
Uruganda rwa Volks Wagen rugiye kujya ruteranyiriza imodoka mu Rwanda
Muri uyu mwaka nibwo imodoka nshya za mbere za Volkswagen ziteranyirijwe mu Rwanda, zizajya ku isoko. Abanyarwanda bifuza gutunga imodoka baravuga ko aya ari amahirwe adasanzwe kuko imodoka zitumizwa mu mahanga zigera mu gihugu zihenze.
Ubuyobozi bw’uruganda rw’imodoka rwo mu Budage VolksWagen buvuga ko guhera ku wa mbere w’icyumweru gitaha buzatangira guha akazi no guhugura abakozi bazarufasha mu mirimo yo guteranyiriza imodoka mu Rwanda.
Thomas Schafer umuyobozi wa VolksWagen muri Afrika asobanura ko bimwe mu bikoresho biri mu nzira biza, imirimo ikazatangira mu minsi mike iri imbere. Yagize ati, “..Mubyumve neza ko icya mbere ari uguha agaciro icyo abantu bashoboye kugurira hano i Kigali; zizaba ari imodoka nshya zitakoreshejwe n’abandi, zifite umutekano kandi zifitiwe icyizere; mu gihe iyo imodoka yaguzwe hanze yarakoreshejwe utabasha kuyisubiza igihe yagize ikibazo, turi muri business ni byo ariko tunifuza korohereza abanyarwanda uburyo bwo kugenda.”
Bamwe mu banyarwanda bifuza gutunga imodoka kuko bizeye ko igiciro cy’izo modoka kizaba kidakanganye bagereranyije n’izitumizwa hanze y’u Rwanda kandi nta bibazo zizaba zifite. Patrick Habarurema, umuturage mu mujyi wa Kigali ati, “..nta ruganda dufite mu gihugu kandi kuyitumiza mu mahanga haza imodoka zifite ibibazo kubera kutamenya aho yakorewe ariko turamutse dufite uruganda rukora imodoka byaba byiza kuko byagabanya amafranga yo kuyitumiza
Miliyoni 20 z’amadolari niyo azakoreshwa mu gice cya mbere cy’ibikorwa by’ uru ruganda ruzaba rwashyize ku Isoko imodoka za mbere muri uyu mwaka wa 2018. Usibye kuba imodoka zigiye guteranyirizwa mu Rwanda zizanagurishwa mu bindi bihugu bya Afrika.
Uruganda rwa Volkswagen rurateganya guteranyiriza mu Rwanda imodoka zo mu bwoko 3 harimo Polo, VW Passat na Teramon. Ariko ubuyobozi bw’uru ruganda bwirinze guhita bushyira ahagaraga ibiciro by’izo modoka, bwizeza abaturage ko nabyo bizamenyekana bidatinze
uwicap@yahoo.fr


text:
AMAGAMBO AHARIWE
NANKANA[1]
Uyu mugani bawuca iyo babonye amakuba agarutse
nyirabyazana, ni bwo bagira, bati «Amagambo ahariwe nakana». Bamwe batekereza
ko wakomotse kuri Nankana ya Rutamu w 'i Rumuli na Muhura, mu Buganza, ahayinga
umwaka w'i 1400; abandi bagatekereza bavuga ko Nankana yari atuye mu Ruhango
rwa Kigali na none muri ayo magingo.
Abavuga Nankana w'i Rumuli na Muhura rero,
batekereza bavuga ko ku ngoma ya Cyilima Rugwe, mu Buganza hari umugabo witwa
Rutamu, asaza asize abana benshi barimo uwo nguwo Nankana, akaba mukuru wabo.
Ngo yagiraga ingeso mbi cyane, yahaka umugaragu
ntibamarane kabiri; ngo mbese yagiraga amahane kurusha abazima n'abapfuye,
abavandimwe be bagahora bamuhana ariko akabananira; ntiyagiraga gihana. Bigeze
aho baramwimuka bajya gutura i Gatsibo mu Mutara.
Nankana asigara i Rumuli wenyine, agumya kwangana
na rubanda. Abari inshuti asigaranye bagumya kumuhana arabananira. Rubanda bose
baramwanga baramwamagana. Amaze kumererwa nabi n'abaturanyi be b'i Rumuli, ni
ko kuhimuka ajya gukeza umugabo w'i Nduga witwaga Rukali, yari atuye i
Rugobagoba h'i Musambira (Gitarama). Rukali aramwakira, amugabira agakingi
kitwa Mushimba kari hafi ya Rugobagoba. Agaturamo n'abana be; yimura inka ze,
ziva i Rumuli ziza i Mushimba mu Nduga.
Ngo ingeso ntipfa, ipfa nyirayo yapfuye! Nankana
ageze i Mushimba akomeza kugira za ngeso ze yahoranye i Rumuli, ndetse
arushaho; ntihagire ucumbika iwe, ntihagire uhugama imvura, n’ubwo yaba
amahindu; uje kugama akamwirukana. Abanyanduga yesanze na bo bagumya kumuhana
arabananira.
Bishyize kera, Mulinda - Umugoyi atera i Nduga; ku
ngoma ya Cyilima Rugwe. Arwana n'umuhungu wa Rugwe witwa Mukobanya. Mukobanya
yica Mulinda. Amaze kumwica, inkuru ikwira u Rwanda y'uko Mukobanya yishe
Mulinda-Umugoyi.
Ubwo mu Nyantango ku Kibuye haturuka umugabo
w'umucyaba witwaga Gatana (ni we mukurambere w'Abacyaba bo kwa Rwankubito, i
Kinyamakara ku Gikongoro). Aza ahururiye amakuru ya Mukobanya na Mulinda. Ageze
i Mushimba kwa Nankana, ahatunguka ni mugoroba wa joro; hakaba hakubye n'imvura
nyinshi y'umuzajoro. Agize ngo arajya kugama kwa Nankana, baramuhinda; Gatana
abura epfo na ruguru.
Ubwo Nankana uwo ngo yari afite inka nyinshi cyane
n'amapfizi menshi. Uwo mugabo Gatana ahamagara Nankana, ati «Ariko wanyirukana
bwose wagira, uramenye ko uri mu cyaha gikabije: dore utereye agati mu ryinyo,
na yo amapfizi yawe aracugita inka zawe, uziririmbira kandi ijuru ryaguye
(umwami yapfuye); ngaho urabeho nzaba mbarirwa akawe !»
Nankana abyumvise atangira kugira ubwoba; ahamagara
Gatana aramwugamisha, amuha inzoga barasangira; mbese aho yabereye, ubwoba
bumutegeka kugira ubuntu bungana butyo.
Nuko mu biganiro byabo Nankana abwira Gatana, ati
«Sinari nzi ko ijuru ryaguye, maze none wo kagira Imana we, uramenye ntuzavuge
ko imfizi zanjye zikiri mu nka, kandi bizatuma nkubera inshuti !» Bakomeza
kwinywera inzoga, bigeza ubwo bafungurira Gatana, baranamusasira araryama.
Bukeye arasezera ajya ku Kamonyi kureba uko ibya Mukobanya na Mulinda byagenze.
Amaze kugenda, Nankana avana amapfizi mu nka ze. Abaturage babibonye babaza Nankana icyabimuteye.
Ababwira ko ari uko ijuru ryaguye. Inkuru irakorerana, ikwira i Nduga yose,
bose bavana amapfizi mu nka. Bimanuka i Nduga, bisingira mu Mayaga n'u
Bwanamukali.
Ibwami bumvise iyo nkuru
y'ikimenamutwe, bategeka kubaririza inkomoko yayo; batangirira i Buhanga baza
babaza umuntu wavuze iyo nkuru yo gukungura. Bafata umuntu bakamubaza aho
yabikuye; na we, ati «Ni naka nabyumvanye». Uwo agafatwa; byarara ni ruto ni ruto,
bigera kuri Nankana.
Bamubajije abura
uwabimubwiye; arafatwa arabohwa; aratangwa arapfa, abandi bararekurwa. Ubugiranabi
bwe butuma ayo magambo mabi yo gukungura amuharirwa atyo; ingeso bamuhanaga
akanga kuzivaho ziramugaruka araziryora.
Uretse abo rero, abavuga ko
Nankana yari uw'i Rumuli na Muhura, abandi batekerezi, bavuga ko yari atuye mu
Ruhango rwa Kigali, bakagerekaho ko yari umugiranabi cyane, nta wararaga mu
rugo rwe, nta wamuvumbaga yahishije, nta wamwakaga amata y'umurwayi cyangwa
y'umubyeyi ngo ayamuhe; yari umugiranabi kuri byose. Inzoga ye yanyobwaga
n'umukoreye umurimo, amuhingiye cyangwa se amwubakiye. Bukeye rero ngo ahisha
inzoga, zo guhingisha; abantu yararitse baza kumuhingira.
Muri ayo magingo, hagoboka
abantu baturutse i Gasabo, niho ubwami bwari buri. Baza bafite inyota bagana
iwabo i Nduga. Babonye ko batari bwambuke, bashaka gucumbika ngo baze kugenda
mu gitondo. Babungira kwa Nankana kuko hari ku nzira yabo. Bahageze basanga
arahingisha. Babaza izina rye, bamenya n'imico ye. Kugira ngo bamufunguze kandi
bamusabe n'icumbi, bigira inama yo kumubeshya. Umwe muri bo aramwegera
aramubaza, ati: «lbyo wakoze ntibizagukoraho! dore wahingishije kandi umwami
yatanze none urahinga ku musibo ?»
Nankana abyumvise agira
ubwoba, akura abahinzi mu murima, afungurira abo bantu kuri iyo nzoga, ariko
yanga ko barara iwe. Baramuhendahenda, aranga, barara inyuma y'imyugariro.
Mu museke baramuhamagara
yanga kwitaba, baramubwira, bati «Urabeho, tugiye waduhemukiye, ariko na we
uraza kubyiboneraho muri iyi minsi ya vuba kuko uri umugome bikabije. Umwami
yaratanze none imfizi yawe iri mu nka iracugita, nawe uri ku buriri n'umugore
wawe muriryamiye kandi wowe n'abana bawe muracyafite amasunzu
ntimwiyogoshesheje inkomoborero; bati «Ibyo byose tuzabivuga ibwami».
Bamaze kumubwira batyo,
barigendera, Nankana ahera ko arabyuka, imfizi ayikura mu nka, yiyogoshesha
inkomborero n'abana be bose, kandi ntiyongera gusubiza abahinzi mu mirima. Abantu
baturanye na we bamubaza icyabimuteye akababwira ko umwami yatanze, n'abo
bakabigenza batyo. Iyo nkuru imenyekana muri
Abagemu ba ho bagemuriye
abatware ibwami bageze i Gasabo, babona abaho bafite amasunzu kandi aho bagiye
baca bose, bagendaga babona abafite amasunzu n'inka zirimo amapfizi n'abantu
Nuko bajya i Kigali. Bahageze bababaza aho
byaturutse. Ab'aho bati : «Twabibwiwe n’abo mu Ruhango». Ab'aho bati
«Twabibonanye Nankana, tumubajije atubwira ko umwami yatanze».
Babibajije Nankana ati «Ni abantu baraye aha
babimbwiye» Babamubajije, arabayoberwa, amagambo amuharirwa atyo.
Baramushorera, bamushyira umwami, bamubwira n'uko
babaririje neza. Na we yibarije Nankana icyo yabigiriye amusubiza ko ari abantu
baraye iwe kandi ko atabazi; ibwami baramutanga baramwica; amagambo aharirwa
Nankana atyo.
Guharira amagambo nankana = Kuyashinja
nyirabayazana: uwo yakomotseho.
Uko biri kose rero, Nankana yaba uw'i Rumuli na
Muhura rnu Buganza, yaba uwo mu Ruhango rwa Kigali mu Bwanacyambwe, amaherezo
yabaye amwe; ni ukuryora ubugiranabi. Ngiyo inkomoko y'umugani baca iyo babonye
umuntu aherereweho n'ibyo yakoze cyangwa yavuze. bati «Amagambo ahariwe
nankana».
[1] ----- Original Message -----
From: Felicien
Barabwiriza
To: akagera@yahoogroups.com ; DHR ; rwanda-l@yahoogroups.com ; rwandanet ; rwandanet@msstate.edu
Cc: Jean Joseph Mbonye ; Papias Narinkamba
Sent:
Subject: [DHR] Insigamigani 72/Amagambo ahariwe
Nankana
Mboneyeho
n'umwanya wo kubifuriza Noheli nziza.
FMB
NIKOZITAMBIRWA:
Urakoze cyane Félicien Barabwiriza kutugezaho ibirari by'iyi
nsigamigani "AMAGAMBO AHARIWE NANKANA".
Noheli Nziza.


text:
Uwo mukobwa yabwiye inzego z’ibanze ko yabitewe n’umusore wamwizezaga ko bazabana akamutera inda ariko nyuma akamwigarika, amubwira ko atakwemeza neza ko uwo mwana ari uwe, agahitamo kuvanamo iyo nda umwana akamujunya mu musarane.
Uwo mwana ngo yari agajeje igihe cyo kuvuka nkuko ngo byemejwe n’abajyanama b’ubuzima bakurikiranye uwo mukobwa mu gihe cyose yari atwite, aho bemeje ko yashoboraga kuba afite amezi umunani cyangwa icyenda.
Umunyamabanga Nshingwabikorwa w’umurenge wa Nkungu, Nsenyiyumva Vincent de Paul yavuze ko bamenye ayo makuru ubwo bagezwagaho ikibazo n’umuryango w’uwo mukobwa bataka ko bamubuze ku Cyumweru tariki ya 20 Ugushyingo 2016.
Nsengiyumva yavuze ko batangiye kumushaka, ku wa Mbere bakaza kumubona akabaha amakuru atandukanye kuri icyo kibazo.
Umurambo w’urwo ruhinja wavanywe mu musarane urashyingurwa.
Nsengiyumva yagiriye ababyeyi kugaruka ku burere bw’abana babo kuko bashobora gushukwa cyangwa bakishuka, cyane babitewe n’igihe bagezemo.
Bibukijwe kandi ko mu gihe umukobwa yatwaye inda itifuzwa bagomba kumufasha, ntibamubwire nabi, ahubwo bakamufasha kwiyakira kugeza abyaye kuko nyuma yaho ubuzima bukomeza.


text:
Turebye kuri guichetdusavoir.org, wikipedia.org hamwe na bebe.be, dusanga urureri rugira hagati ya cm 40 na cm 60 z’uburebure, igice cya metero muri make, kandi rukagira ubugari bwa cm 1 kugera kuri 2. Akamaro k’urureri akaba ari uguhuza umwana na nyina, kuko igihe cyose umwana azamara mu nda ya nyina azajya agaburirwa ndetse agahabwa n’umwuka wo guhumeka binyuriye kuri uru rureri nyine. Ibi byose urureri rukora, bigakunda binyuriye kuri nyababyeyi
Uti ese urureri ubundi rukozwe n’iki?
Urureri rukozwe cyangwa se rufite umugarura (veine), ibitandukanye no ku muntu mukuru, umugarura wo mu rureri niwo ujyana amaraso arimo oxygène ku mu mutima w’akabebe kari mu nda. Urureri nanone rukagira imijyana ibiri, cg se artères, iyi mijyana nanone bitandukanye no ku muntu mukuru, akaba ariyo igarura amaraso mabi yamaze gukoreshwa, iyagaruriye maman w’akabebe iyavanye mu mutima wako ngo asukurwe.
Muri make, kuko ibihaha by’umwana uri mu nda bidakora, n’inzira ye yose y’ubuhumekero muri rusange, urureri nirwo rumushyira umwuka kandi rukanamuha ibindi byose bizatuma abasha kubaho. Ruramugaburira mu yandi magambo.
Iyo akabebe kavutse rero, umwana atangira guhumeka. Kandi aba agomba no gutangira kwigaburira yonka. Bityo urureri akazi karwo kaba karangiye, niyo mpamvu barukata. Rugapfundikwa.
Urureri ariko rushobora no gutera ibibazo mu gihe cyo kuvuka. Nk’uko twamaze kubona ko ari rurerure, cm 40 kugera no kuri 60, hari igihe rwizunguza ku ijosi ry’umwana. Muri make rukamuzirika. Ibi iyo bitavumbuwe, igihe umwana arimo agerageza kuvuka, asohoka mu nda ya maman we, rushobora kumuniga hanyuma akahasiga ubuzima.
Urureri, aho rwari rufatiye ku mwana iyo amaze kuvuka bakarukata niho hahinduka umukondo. Rugafata ku mwana ruturutse ku ngobyi uyu mwana yiberamo ari nayo igerageza kuyungurura ibyo umubyeyi yahaye umwana, bityo n’ubwo baba basangira ariko umwana agakomeza kugira amaraso ye, yewe umubyeyi yaba ananduye Sida, dore ko Virus zayo ziba mu maraso, akarinda abyara atanduje umwana kuko ingobyi iba yaragiye iyungurura ibyo umwana adakeneye ikabisubiza nyina.
Mu gihe ku mubyeyi we, urureri rwanyuze ku gombyi ruvuye ku mwana, rukomeza rukamuhuriza na nyina aho ruba rufashe ku gice cya nyababyeyi.
Igihe rero umwana avutse, bwa buryo yahumekagamo burahagarara, noneho agatangira ibisanzwe by’abantu bakuru, ibyo bigatera kwifunga k’umwobo witwa Botal, watumaga amaraso yo mu kumba k’iburyo bw’umutima w’akabebe atambuka agakomeza akajya no mu kumba k’ibumoso.
Harifunga rero, maze akabebe kamaze kuvuka kagahita gatangira guhumeka ku buryo busanzwe, kabyifashijemo ubwako, nyina atakigafasha nk’uko yabigenzaga binyuze mu rureri.
Umubyeyi akibyara rero, uwamubyaje aba agomba gukata urureri, ibi akabikorera nibura muri cm 2 uhereye ku nda y’umubebe. Ahasigaye, usanga bakunda gupfukishaho compresse stérile, cyangwa se igipfuko kirimo umuti utuma kidahura n’udukoko, bagashyiraho sparadrad kugirango ha hantu hagume hamwe.
Nyuma y’iminsi kuva ku 8 kugera muri 15, za cm 2 z’urureri basize bakata zirihungura, noneho hagasigara umukondo usanzwe umeze neza.
Urureri ni Iki
Turebye kuri guichetdusavoir.org, wikipedia.org hamwe na bebe.be, dusanga urureri rugira hagati ya cm 40 na cm 60 z’uburebure, igice cya metero muri make, kandi rukagira ubugari bwa cm 1 kugera kuri 2. Akamaro k’urureri akaba ari uguhuza umwana na nyina, kuko igihe cyose umwana azamara mu nda ya nyina azajya agaburirwa ndetse agahabwa n’umwuka wo guhumeka binyuriye kuri uru rureri nyine. Ibi byose urureri rukora, bigakunda binyuriye kuri nyababyeyi
at 12:28:00 AM


text:
Nubwo usanga abantu benshi batita ku bijyanye no kumenya igihe runaka ibi bikoresho bizateraho agaciro cyangwa nabyo ubwabyo ugasanga ntibyanditseho, biba byiza kutabikoresha igihe kirekire mu kwirinda ingaruka zirimo n’uburwayi bw’uruhu.
Ku bufatanye n’abantu batandukanye bafite ubunararibonye mu by’ubwiza, ikinyamakuru Huffington Post cyagerageje gukora urutonde rwa bimwe mu bikoresho by’ubwiza bikunze gukoreshwa cyane n’abagore ndetse n’igihe bikwiye kumara, uhereye ku munsi wa mbere babikoresheje.
1.Amavuta agabanya ubunini bw’utwenge tw’uruhu
Ni’Kita Wilson, umuhanga mu bijyanye n’ubwiza agaragaza ko amavuta akoreshwa mu guhanagura no kuzibura utwenge tw’uruhu ariko akagabanya n’ubunini bwatwo azwi nka ‘toner’ yagakwiye gokoreshwa igihe kitarenze umwaka.
Mu gihe ariko ubonye atangiye guhindura ibara, kuzana impumuro mbi no gufatana ni byiza ko wihutira kuyajugunya kuko aba yatangiye gutakaza umwimerere wayo.
2. Amavuta atuma uruhu rutoha
Kuri uru rutonde kandi hazaho amavuta yifashishwa mu gutuma igice cy’inyumu cy’uruhu kirushaho kugira itoto no koroha (moisturizer), aho abanga bagaragaza ko atakwiye kurenza umwaka 1.5 bitewe nabwo n’igikoresho abitsemo.
Kimwe na Toner kandi ntukwiye gutegereza umwaka urenga ngo uhagarike gukoresha aya mavuta, ahubwo igihe ubona atangiye guhinduka no kumera nk’akomeye nibyiza ko wihutira kuyajugunya ukagura andi.
3. Amavuta arinda uruhu gusaza n’arurinda kwangizwa n’izuba
Nubwo amavuta agira uruhare mu gutuma uruhu rudasaza (Retinol Cream) nayo ashobora kumara igihe kigera ku mwaka 1.5, The New York Times yagaragaje ko ibintu birimo ikinyabutabire cya Retinol byangirika vuba cyane.
Niyo mpamvu ari byiza ko igihe ubonye aya mavuta atangiye guhindura ibara, imiterere n’impumuro wihutira kuyajugunya. Ikindi iteka ugakora ku buryo uyabika ahantu hatagera urumuri rwinshi.
Ibi kandi bigendana n’amavuta arinda uruhu kwangizwa n’imirasire y’izuba (sunscreen) atagomba kurenza imyaka itatu akoreshwa, ariko nayo ukaba ukwiye kwihutira kuyahindura igihe ubona atangiye guhindura ibara cyangwa yabitswe ahantu hari ubushyuhe bwinshi.
4. Ibikoresho bituma ibirungo bitinda ku mubiri
Umuhanga mu gusiga ibirungo byongera ubwiza, Kari Bauce, avuga ko amavuta afasha gutuma bigutindaho azwi nka ‘primer’ adakwiye kurenza umwaka uyakoresha.
Aya kandi ajyana n’indi mbanziriza birungo (foundation), ikwiye gukoreshwa igihe kitarenze umwaka 1.5 kandi ugaharanira kuyibika ahantu hari ubushyuhe buringaniye, hatagerwa n’imirasire y’izuba.
5. Agakoresho kifashishwa mu guhisha ibibara ku mubiri
Kuri uru rutonde kandi hagaragaraho agakoresho kifashishwa mu guhisha inkovu cyangwa andi mabara ari ku mubiri, no gutuma ibice bitandukanye urugero nk’ibitsike birushaho kugaragara neza kazwi nka ‘concealer’.
Bauce avuga ko concealer udakwiye kuyikoresha igihe kirenze umwaka umwe, kandi igihe ubona itangiye kumagara ukaba ukwiye kwihutira kuyijugunya, kuko n’ubundi iba itagituma igihe ushyizeho ibirungo bigaragara neza uko ubyifuza.
6. Ibirungo byo ku maso
Ibindi bikoresho usanga abantu batita ku gihe runaka babimaranye harimo ‘mascara’ na ‘eye liner’ byombi bigira uruhare mu gutuma amaso arushaho kugaragara neza.
Wilson avuga ko uko ibi byombi ugenda ubifungura ariko umwuka ugenda usohoka, ku buryo bitangira kumagara no gutakaza umwimerere wabyo.
Mu gihe ‘mascara’ wagakwiye kuyikoresha byibura amezi atarenze atatu, ‘eye liner’ yo ushobora kuyikoresha kugeza ishize, ariko buri uko ugiye kuyisiga ukibuka kuyihanaguza alcool kugira ngo wice udukoko tuba twagiyeho.
7. Ibirungo byo ku munwa
Ntiwavuga ibirungo byo ku maso kandi ngo wibagirwe ibyo ku munwa birimo lipstick ikoreshwa mu guhindura ibara ryawo ariko ikaba ijya kumera nk’ikibuye (solid) na lip-gloss ikunze kuba ari amazi cyangwa yorohereye.
Lipstick ntukwiye kuyikoresha igihe kirenze umwaka, mu gihe lip gloss yo idakwiye kurenza amezi 18. Nibyiza kwihutira kubijugunya ariko iyo wumva impumuro wabiguranye itangiye guhinduka.
8. Uburoso n’ipamba bikoreshwa mu kwisiga ibirungo
Ikindi gikwiye kwitabwaho cyane ni uburoso n’ipamba byifashishwa mu kwisiga ibirungo, kuko nubwo bidafite igihe runaka kizwi bishobora kumara uko ubifata bishobora kukugiraho ingaruka zirimo n’uburwayi bw’uruhu.
Wilson avuga ko nk’uburoso ari byiza kubukorera isuku wirinda ko bwagutera indwara z’uruhu, igihe ubona amenyo yabwo atangiye kugwa akaba aribwo ubujugunya. Ushobora kubusukura ukoresheje amazi n’isabune cyangwa indi miti yabugenewe.
Ni mu gihe ipamba (sponge) naryo ryagakwiye gufurwa inshuro nyinshi zishoboka, kandi byaba byiza rigahindurwa buri mezi atatu kuko bitewe n’imiterere yaryo rishobora kubika udukoko dushobora kugutera indwara.
9. Irangi ry’inzara
Umuhanga mu gutunganya inzara, Annette Soboleski, avuga ko irangi ryazo (Nail polish), ritagakwiye kurenza imyaka ibiri nyuma y’uko rifunguye.
Buri uko icupa ririmo irangi ry’inzara rifunguwe, hari bimwe mu birigize bigenda bitakara, ku buryo nk’igihe ubona ryatangiye gutakaza umwimerere ibyiza ari ukurijugunya utitaye ku minsi urimaranye.
10. Umubavu
Pamela Dalton ukora mu kigo ‘Monell Chemical Senses Center’ avuga ko nubwo nta ngaruka zizwi gukoresha umubavu umaze igihe bishobora kugira ku mubiri, ibyiza ari ukuwujugunya igihe wumva impumuro yawo itangiye guhinduka kuko bikurinda kuba wabangamira abo muri kumwe cyangwa nawe ubwawe.
10. Isabune yo mu mutwe
Abahanga mu bijyanye n’imisatsi bagaragaza ko iyo isabune yo mu mutwe (shampoo) yarengeje igihe akenshi itakaza icyo yakorewe, urugero ugasanga niba igenewe kukurinda kurwara imvuvu ntibikora.
Ni byiza rero ko shampoo utayikoresha igihe kirenze umwaka n’igice, kuko uretse kuba nta kintu iba ikikumariye ishobora no guhinduka indiri y’udukoko dushobora gutuma umusatsi wawe ucika cyangwa tukagutera ubundi burwayi bufata uruhu.
Aha kandi umuntu ntiyakwibagirwa ibindi bikoresho birimo amavuta yo ku mubiri, mu mutwe ndetse n’uruvange rushyirwa ku ruhu ngo rurusheho gusa neza (face masks), aho ugirwa inama yo gucunganwa n’impumuro n’ibara ryabyo kuko akenshi aribyo bigaragaza ko igihe cyo kubishyira ahagenewe imyanda cyageze.


text:
Bamwe mu barokotse jenoside yakorewe abatutsi mu 1994 batishoboye bo mu murenge wa Muko mu karere ka Gicumbi baratakamba ngo bubakirwe bave mu nzu barimo zishaje zenda kubagwaho.
Ni imiryango hafi 14 itishoboye y’abarokotse jenoside yakorewe abatutsi mu 1994 bo mu murenge wa Muko mu karere ka Gicumbi bavuga ko hashize imyaka 24 jenoside ibaye basaba ubuyobozi ko bakubakirwa nk’abandi batishoboye ariko bigasa nko guta inyuma ya Huye.
Uretse kuba basaba kubakirwa, banagaragaza ko hari igihe hakoreshwa ikimenyane hakubakirwa abafite ubushobozi basanzwe bafite aho kuba nyamara hari abo inzu zigiye kugwaho bakaba banahasiga ubuzima; bityo bagasaba ko ubuyobozi bwabafasha bakava mu nzu bita ko isaha n’isaha zabateza akaga.
Ubuyobozi bw’umurenge wa Muko butanga icyizere ko mu mwaka utaha w’ingengo y’imari wa 2018/2019 aba baturage bazubakirwa n’ubwo mu gisubizo umunyamabanga nshingwabikorwa w’umurenge wa Muko Kayiranga Theobard atanga byumvikana ko atari bose.
Aba baturage banagaragaza kandi ko hari igihe bagera mu bihe byo kwibuka jenoside yakorewe abatutsi mu 1994 bakibasirwa na bamwe batuye muri uyu murenge wa Muko bababwira amagambo abasesereza bikabasubiza inyuma bityo bagasaba ubuyobozi kuba maso hakarwanywa uwari we wese bigaragayeho.


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
dimanche 2 janvier 2011
Wabigenza ute igihe wishimiye umusore?
Nyuma yo kwandika ku buryo umusore yakwitwara igihe umukobwa bahuriye ahantu, bibaye ngombwa ko tunavuga ku buryo umukobwa we yabigenza igihe yishimiye umusore.
Ubundi mu bintu by’urukundo hari abantu bumva ko byose bigomba gukorwa n’umuhungu, umukobwa we akiyicarira akaba mbonabihita, yabona ntacyo umutwaye akakwemera. Ibyo bishobora kuba ariko byari bimeze kera, ariko ubu abakobwa babaho ubuzima budatandukanye cyane n’ubw'abahungu, bigatuma basa nk’abitwara kimwe. Niyo mpamvu bidatangaje na gato kuba umukobwa yakwishimira umusore, akamuganiriza. Aha ariko hari abakobwa bagira impungenge bakumva ko kwitwara gutyo ari ibintu bidasanzwe. Mu baganiriye na igihe.com, bamwe batubwiye ko agiye akaba ariwe utangira kuganiriza umusore byatuma umuhungu yiyemera, akaza kubibwira na bagenzi be, bakagufata nk’umuntu woroshye kandi wa make.
Wabigenza ute rero?
Hari igihe abasore bajya baganira n’inkumi bakazibwira bati “mwebwe abakobwa shahu muba mwiyicariye mugategereza ko tuza kubatereta, mwabishaka mukatuvunagura, mukadutera indobo.” Ibi bituma byumvikana ko abakobwa bafite avantage ku bahungu, bakaba batavunika muri icyo gitendo cyo gushyikirana. Ibi ariko sibyo kuko niba uri umukobwa ukaba wanabyishimira, benshi bazi ko ushobora kuvugana n’abahungu 10 (ndavuga abo mutari muziranye) mu mugoroba umwe, bose ntibagire icyo bakungura, mu gihe hari uwo uba wishimiye ariko we ntakwegere. Mu gihe wizeye ko ari bukubone, ugasanga undi mukobwa batanaziranye agezeyo bahuje urugwiro, ugasigara uririra mu myotsi.
Aha niho ubonera ko abakobwa nabo bakeneye kwegera abahungu. Gusa ntibigomba gukorwa kimwe nk’uko abahungu babikora, ahubwo hari uburyo wakwitwara bigatuma ugera ku ntego. Nandika iyi nkuru nahise nibuka ko mugenzi wanjye Cyril yanditse ifite umutwe ugira uti (Niba ubonye umusore wo mu nzozi zawe wakora iki ngo agukunde? aho agira inama umukobwa ku buryo yakwitwara ku musore ashaka ko amukunda. Mugenzi wanjye rero akaba yaremeye ko navuga ku kuntu waganiriza bwa mbere uwo musore, mbere y’uko ujya gutekereza niba mukwiye gukundana.
Icya mbere nuko niba mutaziranye ariko ukabona aziranye n’umusore cyangwa indi nkumi musanzwe muri inshuti, wakora ku buryo agupresenta, cyangwa ku bw'amahirwe uwo musore ubwe akaza kukuvugisha. Icyo gihe iyo umusore azi kuvugisha inkumi niwe utangiza ikiganiro, wowe icyo ukora nk’umukobwa ni ukumwereka ko umwitayeho, yakubaza ikibazo ukaba wamusubiza igisubizo gufatika, kitari bya bindi bya ‘Yego' na ‘Oya’, ndetse nawe ukaba wamubaza ibibazo (hatarimo ikivuga ngo uhembwa amafaranga angahe, bagitinya kubi!). Niba ateye urwenya uraseka, ukaba nawe wamubwira ikintu gisekeje uzi, muri make ukagira uruhare n’ubushake bigaragara mu kiganiro. Ibi bimwereka ko uwitayeho, akaba yanakwaka nimero, mukazanabonana ubutaha, mukamenyana kurushaho. Mushobora no gukomeza kuganira, byose biterwa n’uko mwembi mubigena.
Ushobora no kumunyura imbere ukamusekera ukamubaza uti “bite ko uri wenyine?” ugasa nk’uwikomereza. Iyo yakwishimiye uba worosoye uwabyukaga, mukaba mwaganira. Aha ntugaragara nk’aho umushaka cyane, ni ubupfura busanzwe bwo kuganiriza umuntu ntacyo ugambiriye.
Ikindi ni uko n’ubwo bavuga ngo umuhungu uzi kuvuga neza agira amahirwe imbere y’inkumi, umukobwa ugaragara neza nawe agira amahirwe imbere y’abasore. Urugero nuko niba hari nk’ahantu habaye ubukwe, umukobwa wagaragaye abyina mu itorero ryasusurutsaga imisango aba afite amahirwe menshi imbere y’abasore kurusha uwari wicaye mu nguni isoni zamwishe. Uwo wari uri mu nguni ashobora kubatera amatsiko, ariko uwabyinaga naza akaramutsa umusore, uwo musore azabona ko ari ibisanzwe, n’ubundi ari umuntu uri cool, nta kindi akurikiye. Aha ntibivuze ko umukobwa wese agomba kujya mu matorero nk’Inyamibwa cyangwa Inganzo Ngari, ariko iyo umuntu yerekanye ko yishimye bituma yakirwa neza n’uwo yavugisha wese. Muri make niba uri umukobwa uri ahantu habereye ibirori cyangwa ahandi, ukerekana ko wishimiye ibyo urimo, ugaragara nk’umuntu uri positive bigatuma abahungu bakwegera, harimo wenda n’uwo wishimiye. Iyo atakwegereye aba yakubonye, iyo ugiye ukamuvugisha ntagufata nk’uwo atazi.
Kwishimira ibyo uri gukora, kuba ukeye mu maso muri rusange, no kutibaza ibibazo ngo "ese nimuvugisha ntambona nabi?” bifasha umukobwa kuvugisha umusore yishimiye, kuruta uko waguma aho uri, ukaza kurara ukubita umutwe ku nzu wicuza impamvu utamuvugishije.
Uwaba afite igitekerezo n'inama yo kugira bashiki bacu kuri iyingingo nawe yadufasha.
Ubundi mu bintu by’urukundo hari abantu bumva ko byose bigomba gukorwa n’umuhungu, umukobwa we akiyicarira akaba mbonabihita, yabona ntacyo umutwaye akakwemera. Ibyo bishobora kuba ariko byari bimeze kera, ariko ubu abakobwa babaho ubuzima budatandukanye cyane n’ubw'abahungu, bigatuma basa nk’abitwara kimwe. Niyo mpamvu bidatangaje na gato kuba umukobwa yakwishimira umusore, akamuganiriza. Aha ariko hari abakobwa bagira impungenge bakumva ko kwitwara gutyo ari ibintu bidasanzwe. Mu baganiriye na igihe.com, bamwe batubwiye ko agiye akaba ariwe utangira kuganiriza umusore byatuma umuhungu yiyemera, akaza kubibwira na bagenzi be, bakagufata nk’umuntu woroshye kandi wa make.
Wabigenza ute rero?
Hari igihe abasore bajya baganira n’inkumi bakazibwira bati “mwebwe abakobwa shahu muba mwiyicariye mugategereza ko tuza kubatereta, mwabishaka mukatuvunagura, mukadutera indobo.” Ibi bituma byumvikana ko abakobwa bafite avantage ku bahungu, bakaba batavunika muri icyo gitendo cyo gushyikirana. Ibi ariko sibyo kuko niba uri umukobwa ukaba wanabyishimira, benshi bazi ko ushobora kuvugana n’abahungu 10 (ndavuga abo mutari muziranye) mu mugoroba umwe, bose ntibagire icyo bakungura, mu gihe hari uwo uba wishimiye ariko we ntakwegere. Mu gihe wizeye ko ari bukubone, ugasanga undi mukobwa batanaziranye agezeyo bahuje urugwiro, ugasigara uririra mu myotsi.
Aha niho ubonera ko abakobwa nabo bakeneye kwegera abahungu. Gusa ntibigomba gukorwa kimwe nk’uko abahungu babikora, ahubwo hari uburyo wakwitwara bigatuma ugera ku ntego. Nandika iyi nkuru nahise nibuka ko mugenzi wanjye Cyril yanditse ifite umutwe ugira uti (Niba ubonye umusore wo mu nzozi zawe wakora iki ngo agukunde? aho agira inama umukobwa ku buryo yakwitwara ku musore ashaka ko amukunda. Mugenzi wanjye rero akaba yaremeye ko navuga ku kuntu waganiriza bwa mbere uwo musore, mbere y’uko ujya gutekereza niba mukwiye gukundana.
Icya mbere nuko niba mutaziranye ariko ukabona aziranye n’umusore cyangwa indi nkumi musanzwe muri inshuti, wakora ku buryo agupresenta, cyangwa ku bw'amahirwe uwo musore ubwe akaza kukuvugisha. Icyo gihe iyo umusore azi kuvugisha inkumi niwe utangiza ikiganiro, wowe icyo ukora nk’umukobwa ni ukumwereka ko umwitayeho, yakubaza ikibazo ukaba wamusubiza igisubizo gufatika, kitari bya bindi bya ‘Yego' na ‘Oya’, ndetse nawe ukaba wamubaza ibibazo (hatarimo ikivuga ngo uhembwa amafaranga angahe, bagitinya kubi!). Niba ateye urwenya uraseka, ukaba nawe wamubwira ikintu gisekeje uzi, muri make ukagira uruhare n’ubushake bigaragara mu kiganiro. Ibi bimwereka ko uwitayeho, akaba yanakwaka nimero, mukazanabonana ubutaha, mukamenyana kurushaho. Mushobora no gukomeza kuganira, byose biterwa n’uko mwembi mubigena.
Ushobora no kumunyura imbere ukamusekera ukamubaza uti “bite ko uri wenyine?” ugasa nk’uwikomereza. Iyo yakwishimiye uba worosoye uwabyukaga, mukaba mwaganira. Aha ntugaragara nk’aho umushaka cyane, ni ubupfura busanzwe bwo kuganiriza umuntu ntacyo ugambiriye.
Ikindi ni uko n’ubwo bavuga ngo umuhungu uzi kuvuga neza agira amahirwe imbere y’inkumi, umukobwa ugaragara neza nawe agira amahirwe imbere y’abasore. Urugero nuko niba hari nk’ahantu habaye ubukwe, umukobwa wagaragaye abyina mu itorero ryasusurutsaga imisango aba afite amahirwe menshi imbere y’abasore kurusha uwari wicaye mu nguni isoni zamwishe. Uwo wari uri mu nguni ashobora kubatera amatsiko, ariko uwabyinaga naza akaramutsa umusore, uwo musore azabona ko ari ibisanzwe, n’ubundi ari umuntu uri cool, nta kindi akurikiye. Aha ntibivuze ko umukobwa wese agomba kujya mu matorero nk’Inyamibwa cyangwa Inganzo Ngari, ariko iyo umuntu yerekanye ko yishimye bituma yakirwa neza n’uwo yavugisha wese. Muri make niba uri umukobwa uri ahantu habereye ibirori cyangwa ahandi, ukerekana ko wishimiye ibyo urimo, ugaragara nk’umuntu uri positive bigatuma abahungu bakwegera, harimo wenda n’uwo wishimiye. Iyo atakwegereye aba yakubonye, iyo ugiye ukamuvugisha ntagufata nk’uwo atazi.
Kwishimira ibyo uri gukora, kuba ukeye mu maso muri rusange, no kutibaza ibibazo ngo "ese nimuvugisha ntambona nabi?” bifasha umukobwa kuvugisha umusore yishimiye, kuruta uko waguma aho uri, ukaza kurara ukubita umutwe ku nzu wicuza impamvu utamuvugishije.
Uwaba afite igitekerezo n'inama yo kugira bashiki bacu kuri iyingingo nawe yadufasha.
Inscription à : Publier les commentaires (Atom)


text:
Guinness des Records kuri uyu wa Kabiri yahaye igihembo Umunyamerikakazi w’imyaka 101 wabaye muri nzeri umwaka ushize umugore ukuze wabashije kumanukira mu mutaka. Tariki ya 01 Nzeri nibwo, Mary Allen Hardison, utuye Ogden muri Utah mu burengerazuba bwa USA yizihije isabukuru y’imyaka 101 amaze, aboneraho no kugerageza bwa mbere kumanukira mu mutaka arikumwe n’umwarimu.
Uyu mukambwekazi ngo ntiyifuzaga ko umuhungu we nawe w’imyaka 75 ukora iyi siporo yo kumanukira mu mutaka yamurusha nk’uko yabitangarije Guinness des records.
Allen ngo yasimbutse ahantu hatoroshye abana, abazukuru n’ubuvivi bamureba mu gihe umuyaga wahuhaga cyane nk’uko bitangazwa n’uwo mwarimu witwa Kevin Hintze. Ubusanzwe ibintu byo kumanukira mu mutaka ntibyari ibintu bya Allen, ariko ngo yari yarigeze kugerageza ubwo yuzuzaga imyaka 90 ariko ntibyamuhira kuko yavunitse ijosi.
Nyuma y’aho madamu Allen yagize icyo atangaza aho yagize ati: “Ndabwira abantu bakuze ko bagomba gukomeza gukora ibintu, igihe cyose bakibishoboye. Mugire ikizere. Niba mwumva mubishoboye niyo mwaba mushaje kundusha, ntimugashidikanye kugerageza kwesa umuhigo wanjye.”
Source: 7sur7
Ku myaka 101 Allen Hardison abasha kumanukira mu mutaka
at 3:41:00 PM
Labels: utuntu n'utundi


text:
Madamu Uzamukunda Marie Claire yaburiwe irengero ku cyumweru taliki ya 24 Mutarama 2016, ubwo yari avuye iwe i Gicumbi yerekeza ku kazi ke ku bitaro by’i Rwamagana aho akora nka Administratrice . Yafatiwe Nyabugogo azimira atyo, kugeza na n’ubu .Abaturage bahangayikishijwe cyane n’iri rigiswa ritunguranye n’uburyo Polisi igaragaza ubushake buke mu gukurikirana irengero ry’uyu mutegarugori.
Abaturage bemeza ko uyu mudamu bafataga nk’indakemwa mu mico no mu myifatire yahaguruste iwe ku cyumweru mu gitondo nk’uko bisanzwe ari muzima, nta kibazo afite. Bamwe mu baturage bafite ubwoba ko ibi byaba bifitanye isano n’irigiswa ry’abantu rimaze iminsi rikomeje kuvugwa hirya no hino mu gihugu ndetse bikaviramwo bamwe kuraswa mu buryo budafututse mbere y’uko bagezwa imbere y’ubucamanza.
Umwe mu bakoranaga na Madame Uzamukunda Marie Claire utashatse ko tuvuga izina rye kubera umutekano we, yadutangarije uko abona iki kibazo muri aya magambo: « ndahamya rwose ko irigiswa ry’uyu mutegarugori rifitanye isano rya hafi n’umwanya w’akazi yari amaze igihe gito ahawe ». Uyu mukozi bakoranaga yakomeje agira ati: « Madamu Uzamukunda akimara guhabwa uyu mwanya, yatangiye kwibasirwa n’iterabwoba ry’umusirikare mukuru ufitanye relation z’ubuhabara n’ umudamu wari usanzwe akora aka kazi ariko akaba yari yaragaragaje ubushobozi buke mu mirimo ye bigatuma agatakaza » . Uyu mukozi w’ibitaro yatugejeho inkuru iteye ubwoba yabwiwe na Madamu Uzamukunda ubwe! Ngo umunsi umwe , uyu mugore wari utakaje umwanya ariko akaba ihabara rya Afande yasanze Madame Uzamukunda mu biro amubwira n’agasuzuguro kenshi ngo : » Umuntu nkawe ntiyakagombye kuba yicaye mu mwanya nk’uyu ngo yibwireko azawutindaho igihe kirekire »! Yoshoje ubuhamya bwe agira ati : « Kuri njye, aho niho ruzingiye . Ngayo nguko »!
Madamu Uzamukunda arubatse kandi afite abana batatu. Hambere, yahoze ari umwarimukazi mu mashuri abanza, nyuma aza gukomereza amashuri ye muri Kaminuza y’ i Byumba aho yakuye impamyabushobozi ihanitse mu bya « Administration ». Uyu mutegarugori ariko yamenyekanye cyane kubera uruhare rukomeye yagize mu mu bikorwa binyuranye byo guteza imbere umwari n’umutegarugori mu karere ka Gicumbi. Mbere yo guhabwa umwanya wa Administrateur w’ibitaro by’i Rwamagana yabaye Umucungamari w’ibitaro bya Rutongo. Hose aho yakoze yagaragaje ubwitange n’ubukiranutsi mu kubaha ibyarubanda. Twibutse ko uyu mwanya wa Administratrice yari awumazeho amazi atandatu gusa.
Turasaba inzego zose z’ubutegetsi zarebwa n’iki kibazo ko zakora uko zishoboye zikagaragaza aho uyu mubyeyi ari kandi zikihutira kumurenganura biriya bisumizi bitaramukata ijosi bimurenganya. Koko umuntu azire ko ari inyangamuyagayo maze twese dukomeze twituramire?
Turashima abaturage ba Gicumbi barimo kwisuganya ngo bahagurukire rimwe barengera mugenzi wabo uriho kwicirwa rubozo hirya iyo mu bihome bicuze umwijima, ari nta kindi azira uretse umururumba wa bamwe mu baturage bigize INDAKOREKA mu gihugu, bakumva ko bafite ubudahangarwa n’ububasha bwose ku buzima bw’ abaturage baciye bugufi batagira kirengera.
UMUHANUZI.


text:
Ukwezi kwa gatandatu kurarangira abaturage bose bo mu ntara y’amajyaruguru bazi gusoma no kwandika
Guverineri w’intara y’amajyaruguru atangaza ko mu rwego rwo kurwanya ubujiji muri iyo ntara hafashwe ingamba ko ukwezi kwa Kamena 2012 kuzarangira abanyarwanda bo mu ntara y’amajyaruguru batari bazi gusoma babizi ndetse n’abandi basigaye bari mu mashuri.
Tariki ya 17/05/2012 ubwo habaga inama y’uburezi y’intara y’amajyaruguru Guverineri Bosenibamwe yavuze ko bashyize imbaraga nyinshi  mu kurwanya ubujiji mu baturage.
Agira ati “ twemeje ko bitarenze tariki ya 30 z’ukwezi kwa gatandatu gutaha (30/06/2012),  abanyarwanda bose mu ntara y’amajyaruguru bazaba barangije amashuri (yo gusoma no kwandika) bahawe “certificatâ€(impamyabumenyi) ariko nanone abatazaba barayarangiza bazabe bayarimoâ€.
Akomeza avuga ko ariko iyo gahunda ireba abantu bafite imbaraga zo gukora. Abasa n’abakecuru bashaje cyane ntabwo ibareba, kuko bigishwa mu bundi butyo nk’uko Guverineri Bosenibamwe abisobanura.
Guverineri w’intara y’amajyaruguru avuga ko abo biga gusoma no kwandika nibamara kurangiza bose hazakurikira ho gahunda yo kubabumbira mu makoperative kugira ngo bihangire imirimo bashingiye ku bumenyi babonye.
Abize gusoma no kwandika ngo bazajya bakurikiranwa bishoboka kugira ngo batabyicarana gusa ugasanga bongeye basubiye mu bujiji.
Mu rwego rwo kurwanya ibyo hafashwe umwanzuro ko muri buri murenge hajyaho isomero kugira ngo abo bize gusoma no kwandi bajye barijyamo basome, bihugure kugira ngo batazabyibagirwa nk’uko Guverineri Bosenibamwe abihamya.
Â


text:
>> Igihe Gisanzwe
Amasomo yo ku cyumweru, icyumweru cya 10 Gisanzwe, B
Isomo rya mbere : lntg 3, 9-15
Igitabo cy’Intangiriro
Muntu yamaze gusuzugura Imana, 9maze Uhoraho Imana aramuhamagara, aramubaza ati «Uri hehe?» 10Undi arasubiza ati «Numvise ijwi ryawe mu busitani, ngira ubwoba kuko nambaye ubusa ndihisha.» 11Uhoraho Imana ati «Ni nde waguhishuriye ko wambaye ubusa? Aho ntiwariye ku giti nari nakubujije kuryaho?» 12Muntu arasubiza ati «Umugore wanshyize iruhande ni we wampaye kuri cya giti ndarya.» 13Uhoraho Imana abwira umugore ati «Wakoze ibiki?» Umugore arasubiza ati «lnzoka yampenze ubwenge ndarya.» 14Uhoraho Imana abwira inzoka ati «Kuko wakoze ibyo, ubaye ruvumwa mu nyamaswa zose z’agasozi, uzakurura inda hasi maze urye umukungugu iminsi yose y’ukubaho kwawe. 15Nshyize inzigo hagati yawe n’umugore, hagati y’urubyaro rwawe n’urubyaro rwe; ruzakujanjagura umutwe. Nawe urukomeretse ku gatsinsino.»
Kuzirikana : Zab 130 (129),12,3-4, 5-6ab, 7bc-8
ZABURI
- Inyik/Nyagasani ahorana imbabazi,
- akagira ubuntu butagira urugero.
- Uhoraho, ndagutakambira ngeze kure,
- Uhoraho, umva ijwi ryanjye.
- Utege amatwi ijwi ry’amaganya yanjye!
- Uhoraho, uramutse witaye ku byaha byacu,
- Nyagasani, ni nde warokoka?
- Ariko rero usanganywe imbabazi,
- kugira ngo baguhoranire icyubahiro.
- Nizeye Uhoraho n’umutima wanjye wose,
- nizeye Ijambo rye.
- Umutima wanjye urarikiye Uhoraho,
- kurusha uko umuraririzi ategereza umuseke.
- Kuko Uhoraho ahorana imbabazi,
- akagira ubuntu butagira urugero,
- ni we uzakiza Israheli ibicumuro byayo byose.
Isomo rya kabiri : 2 Kor 4, 13 – 18 ; 5, 1
Ibaruwa ya kabiri Mutagatifu Pawulo Intumwa yandikiye Abanyakorinti
Bavandimwe, 4,13Ubwo dushyigikiwe n’ukwemera kw’Ibyanditswe bivuga biti «Naremeye bintera kwamamaza», natwe turemera ikaba ari yo mpamvu twamamaza. 14Koko turabizi, Uwazuye Nyagasani Yezu natwe azatuzurana na We, kandi twese azatwakire iruhande rwe. 15Ibyo byose ni mwe bigirirwa kugira ngo musenderezwe ineza y’Imana, maze murusheho kuba benshi bashimira Imana bayihesha ikuzo. 16Ni cyo gituma tudacogora; kabone n’ubwo umubiri ugenda uyonga, umutima wo wivugurura buri munsl. 17Kandi n’amagorwa yacu muri iki gihe gihita nta cyo adutwaye, uyagereranije n’ikuzo adutegurira ry’akataraboneka kandi rizahoraho. 18Bityo tukaba tutarangamiye ibigaragara, ahubwo ibitagaragara, kuko ibigaragarira amaso bihitana n’igihe, naho ibitagaragara bigahoraho iteka. 5,1Tuzi neza ko uyu mubiri utubereye nk’icumbi kuri iyi si. Umunsi ryasenyutse tukazimukira mu ngoro ihoraho yo mu ijuru, itubatswe n’ukuboko k’umuntu, ahubwo yubatswe n’Imana.
Ibango-ndirimbo ribanziriza Ivanjili : Hish 12, 10 ; Yh 12, 32
Alleluya Alleluya.
- Ngiki igihe cy’ubucunguzi bw’Imana yacu n’ubutegetsi bwa Kristu Wayo kirageze;
- Umwana w’umuntu wererejwe ku musaraba, arareshya bose Abiyegereza. <
Ivanjili Ntagatifu : Mk 1,20-35
+ Mariko
Muri icyo gihe, Yezu n’abigishwa be 20bageze imuhira, abantu benshi bongera guterana bituma badashobora kugira icyo barya. 21Nuko bene wabo wa Yezu babyumvise baza kuhamuvana; kuko bavugaga ngo «Yasaze!» 22N’abigishamategeko bari bavuye i Yeruzalemu baravugaga ngo «Yahanzweho na Belizebuli!», kandi ngo «Umutware wa roho mbi ni we yirukanisha roho mbi!» 23Nuko abakoranyiriza iruhande rwe, ababwirira mu migani ati «Sekibi yabasha ate kwiyirukana? 24Ingoma yibyayemo amahari ntishobora gukomera. 25N’umuryango wabyaye amahari, na wo ntushobora gukomera. 26Niba rero Sekibi yirwanya akicamo ibice ntaba agikomeye, ake kaba kashobotse! 27Kandi nta muntu ushobora kwinjira mu nzu y’umunyarnaboko ngo asahure ibintu bye, atabanje kuboha uwo munyamaboko, hanyuma ngo abone uko asahura inzu ye. 28Ndababwira ukuri, abana b’abantu bazakizwa ibyaha byose bakoze, ndetse n’ibitutsi batutse Imana. 29 Nyamara uzaba yaratutse Roho Mutagatifu nta bwo azagirirwa imbabazi bibaho; ahubwo azashinjwa igicumuro cye iteka.» 30Yezu yababwiye ibyo, abitewe n’uko bavugaga ngo «Yahanzweho na roho mbi.»
31Nyina wa Yezu n’abavandimwe be baraza bahagarara hanze, bamutumaho ngo aze babonane. 32Abantu benshi bakaba bicaye bamukikije. Baramubwira bati «Dore nyoko n’abavandimwe bawe bari hanze baragushaka.» 33Arabasubiza ati «Mama ni nde, n’abavandimwe banjye ni bande?» 34Nuko azengurutsa amaso mu bari bicaye bamukikije, aravuga ati «Dore mama, dore n’abavandimwe banjye. 35Umuntu wese ukora icyo Imana ishaka ni we muvandimwe wanjye, ni we mushiki wanjye kandi ni we mama.»


text:
amazi
Rwanda : Ikibazo cy’amazi ni ingorabahizi
By A. Ben Ntuyenabo on 13 mars 2017
Hirya no hino mu Rwanda ikibazo cy’amazi gikomeje kuba ingorabahizi bitewe n’impamvu nyinshi zinyuranye zirimo kuba ari uko Leta y’agatsiko ikomeje mu gushaka kwikubira inyungu mu gutuza abaturage mu midugudu iherereye ahanini mu mpinga z’imisozi ngo iriho irarondereza ubutaka bwo guhingamo kandi izi neza ko nta gikorwa –remezo namba nk’amazi, umuliro, ivuliro, amashuri y’abana n’ibindi…… […]
IKIBAZO CYO KUBURA AMAZI MEZA GITEYE INKEKE HANO I RWANDA
By A. Ben Ntuyenabo on 29 août 2015
Ubuyobozi bw’akarere ka Gicumbi,icyahoze cyitwa Préfecture ya Byumba haravugwa abaturage balimo abana, abasore n’abasaza bazahajwe n’umwanda kubera kutiyuhagira ahanini bitewe n’ubukene n’ibura ry’amazi rikunze kubaho mubihe by’impeshyi hano mu Rwanda aho 1 jerican igura kugeza kuli 500f mumugi wa Kigali, uretse ko ubu bikabije kandi ubuyobozi bwarijeje abaturage ko kugeza muli 2017 nta munyarwanda numwe […]
Posted in Ahabanza, Amakuru | Tagged amazi, Bugesera, Gicumbi, Rwanda | 1 Response


text:
Ku myaka itatu gusa , uyu mwana wo mu Bushinwa afite ibiro bikubye abo angana. Ikibazo cyibazwa ku babyeyi b’uyu mwana Lu Hao, bo ntibashoboye kugira icyo bakora kugira ngo uyu mwana ibiro bye bigabanuke.Nyina wa Lu Hao agira ati "Bidusaba kumureka akirira ibyo ashatse kuko iyo ubimwimye arira ubudaceceka. Nagerageje kumuha rejime (indyo yihariye)ariko ibiro byiyongereyeho ibigera ku 10." Uyu mwana ngo afungura udusorori dutatu tw’umuceri ku munsi; bikaba ari byinshi ugereraanije n’iby’ababyeyi be.
Kugeza ubu, ubuzima bw’uyu mwana bukaba buteye inkeke. Abaganga bahamya ko ari ibintu bitari byiza ku mwana ungana na we. Bitangazwa ko LU HAO yaba akubye abana b’abahungu bangana ibiro birenze ikigeranyo rusange, ni incuro eshanu. Batekereza ko yagize ibyo bita troubles hormonales, bivuga ko imisemburo yabaye myinshi cyane kandi ko biteguye kumwitaho kugira ngo atazagira ikibazo cyo kurwara umutima. Dr Lu Hong yagize ati “Ntabwo ari munini gusa ahubwo nina muremure ku buryo bizatworohera kumwitaho niba koko ari ubwinshi bw’imisemburo." Ibi byatangajwe ku itariki ya 23 Gicurasi 2011.


text:
17/07/2017, yanditswe na Amiel Nkuliza
Ibihe turimo biteye impungenge. Ni ibihe byahanuwe na Magayane, ndetse na Nyirabiyoro. Mbere y’uko aba basizi bombi bahanuye iz’Ubunyabungo, batangaje ko nyuma y’amaraso yamenetse ari menshi, hari abazarwigera, bakarusigira «Rwigere urumpe»! Ngo bazigera u Rwanda, bazarusige uko barusanze, ariko ngo banasige barugize umuyonga. Ngo bazimena inda (Rwigara, Rwisereka, Gasagure, Karegeya…) mbere yo kuruhunga. Kuruhungira iyo bateye baturutse; iyo mu bararo. Iyo giterwa inkingi; iyo mu bigori, bitagira umunyu, no muri shitingi. Iyo hazira amashuri, umuco n’ubumuntu.
Nyuma y’uko Diane Rwigara akomerekejwe n’ihembe ry’inyamaswa yarimo guhiga, yahise atontoma nk’intare ishonje. Yakuye agahu ku nnyo, yiyemeza guhigisha uruhindu iyo nyamaswa ubu ishigaje ihembe rimwe rukumbi. Yahisemo kurwanya ingoma, atitaye ku mbaraga z’ababaji bayo, n’abakaraza bayo. Iby’uko haguma umwami, ingoma ikabazwa, yabiteye umugongo. Uyu Haguma ngo yahisemo kumunywesha, agatanga atanduranije cyane.
Ni kuri uyu wa 14 nyakanga 2017, ubwo uyu mwari muziranenge yakuraga agahu ku nnyo. Ni na bwo yatangaje umuhigo utagira impigi. Nyamara impigi zirahari, ni uko zikizirikiye ku nkomo n’inkomanizo. Ziracyakikije inka zitarateka; zigisomeza amata inyama, kandi kizira. Ziracyakeza umwami w’umushakamba, mbere y’uko inka ze ziteka, impigi ze zigasuhukira aho zigikamwa. Izindi mpigi ni izitagira umurizo, zimokera iyo mu gikari. Zirekereje ko hagira uzishumuriza umuhigo, zigasaranganya imirwi yawo. Izi nzozi ni zo zirota zose, nyamara kuzikabya umenya bitari hafi. Inyamaswa imwe rukumbi, zirimo guhiga, nubwo ishigaje ihembe rimwe rukumbi, na yo iracyamasha, ikanazibukira. Cyeretse yivuganywe na Rwanyonga, Rukara rwa Bishingwe, Magayane cyangwa Nyirabiyoro.
Ni nde uzakabya izi nzozi, zigana impamo?
Diane Rwigara ntiyazikabya wenyine, uko zakabaye. Cyeretse Munyampeta na Nahimana bamutije umurindi, icumu, umuheto n’imyambi! Umugabo ni usohoza ubutumwa yatanze; si uhindukira ku ijambo. Nta wagenewe kurota neza cyangwa nabi. Na twe izi nzozi ziratureba, nubwo twabaye ba «Ntibindeba». Twakoze ikosa, tugabira igihugu abanzi bacyo. Iki ni icyaha twagombye kwicuza mu ntebe ya Penetensiya imbere ya padiri, cyangwa kwatura mu ikoraniro, imbere ya pasitoro. Aba banzi b’igihugu, bagisahura nk’abatakivuka. Kukigangahura ni ubungubu. Si iby’ejo n’ejobundi. Iby’ejo, bibara ab’ejo! Iby’ejo ni iby’amashyaka y’ab’ubu, aruta uburo buhuye; bwa buro butagira umusururu. Amazi ntakiri ya yandi; ni ukuyoga mpagazi, tugana inkuka; inkuka zitagira ingona n’imikaka yazo!
Naho u Rwanda, rwari u Rwanda. Rwari u Rwanda rukomeza umutsi warwo. Wabonye hehe u Rwanda rutagira abahanga n’abaganga, n’abahari bakaba babarirwa ku mitwe y’intoki, abandi mu magereza yarwo! Inyamaswa y’ishyamba ntituma biga uko bikwiye, kuko babaye benshi batekereza kimuntu. Bakiza amagara ya benshi arimo guseseka, ntayorwe; batekereza nk’abize bya nyabyo, bagasimbura ab’ikigoroba, n’ab’ikiburamwaka!
Ngabo abo duhatsweho, dutwaje itabi, inkono n’igishirira, umuheto n’imyambi yawo. Ngabo abayogoje u Rwanda, baruhinduye urwa Handa. Ngabo abaruganisha ku nzuzi za Magayane na Nyirabiyoro! Ni abongabo umwari w’i Rwanda, arimo kurwanya. Ni abongabo rubanda rwose yijunditse, itabuze mo n’umwe. Ni ya Rubanda yabuze uko igira, maze ihitamo kugwa neza.
«Abanyarwanda bahagurukira rimwe iyo bagiye kwica», Diane Shima Rwigara
Abwirwa benshi, akumva bene yo. Yewe ngo n’umugani ugana akariho. Muri mata 1994, ni byo bahagurukiye rimwe, ndetse n’iyonka. Nyamara mwene Rwigara, arabararikira kongera guhaguruka uyu munsi, ariko batica. Nubwo agosorera mu rucaca. Abo abwira ntabo, n’abahari ntibumva, kuko bariye intumva. Buzuye iyo mu Burayi na Amerika, aho birirwa bata igihe; cya gihe kitajya kigaruka, na rimwe. Birirwa bakoronga u Rwanda iyo mu manama, mu mayoga, nyamara ntibashaka kurubohoza ibisumizi byarwo. Bafite byose: amazu, amamodoka meza, abagore bo kurongora, ndetse n’amafaranga. Nyamara ibyo kubohoza urwababyaye, babiteye umugongo. Ibyabo ni amakwe, ibikote n’ibikaruvati, iminsi mikuru ishaje, n’ibindi bitagize icyo bimariye Rubanda; rubanda ikiri ku ngoyi y’abavantara.
Abandi bapfuye bahagaze. Bazahajwe n’umudari wa «Nzaramba»; nzaramba batejwe n’ingoma yica. Bahumwe amaso n’amabuguma, bagabiwe n’uwabanyaze inzuri. Abategeka kumwirahira, nyamara aracyaca ibinyita bya ba Se. Ngabo abo Rwigara ashaka kwitabaza, nyamara udashinga, ngo ntabyina. FPR ntitinya amasasu, kuko yaguze menshi. Itinya amagambo, kuko aya hari igihe yirukana amasasu. Amagambo yacu twese, arasa n’arimo kugamburuza ingoma yigometse kuri rubanda. Rubanda rw’ababyeyi bakenyeye, bakaberwa, nyamara biteye umwitero w’intimba. Rubanda ubu yihishe mu masengesho, mu madini aruta uburo buhuye; ya madini y’inzaduka, agizwe n’abatinganyi b’abagomeramana.
Ubwoko bumwe ngo ni bwo bwaremewe kuyobora u Rwanda
Twabujijwe kuvuga amoko, nyamara ni yo duturuka mo twese. Turi abahutu n’abatutsi, ndetse n’abatwa, ngo basigajwe inyuma n’amateka. Diane Rwigara ni umututsikazi, ngo utarandujwe na ba bandi. Gutegeka u Rwanda ntabihuriyeho na benshi. We n’abandi bacye cyane, bumva ari ibyabo, gusa. Ni yo mpamvu bavumbutse nk’imvura y’amahindu. Kuyobora u Rwanda ni ibya Barafinda, Mwenedata, na «Habineza»! Abandi si ibyabo, ntibakwiye no kubirota, kuko batavukiye gutegeka; ni abo guhakwa iyo mu bikari; ni «abateruzi b’ibibindi»!
Nyamara nta n’ukwiye kubarenganya, kuko bakanzwe «amapumbo». Abatarakonwe uko bikwiye, bakonwe n’iminsi. Bakonwe n’amagereza, aruta amavuriro n’amashuri. Barimo abakoze ibyaha n’abaziranenge. Abandi barasakuriza i Shyanga, nyamara na bo ntaho bataniye n’abavantara. Ni ubwoko bwaciwe, butakigira ijambo, buzamarwa n’igitonyanga kimwe rukumbi; akamasa kazivuka mo, karahiriye kubumara burundu, nk’uko «dinosaures» zashize ku isi. Abagize ubwo bwoko bameze nk’inyamaswa zumva intare imwe rukumbi, itontomera mu ishyamba, zikirukira rimwe zose, aho kuyigota ngo ziyirwanye.
Ayo ni amateka; amateka yacu, anashingiye ku myumvire yacu. Ni amateka asabwa guhindurwa mu maguru mashya. Nyamara kuyahindura ni inzira ndende. Gukuraho ikibi, ni ugufata igihe; naho kubaka icyiza, ni ako kanya. Kwemera ko ikibi kiganza icyiza, ntaho bitaniye n’ubugwari n’ubugomeramana. Kurwanya ikibi, ni ukumva no kwishyiramo ko ntawe uruta undi; ko ntawavukanye imbuto, ko u Rwanda ari urwa bene Kanyarwanda. Twese uko twakabaye.
Ngiyo intambara mwene Rwigara arimo gushoza. Kuyitsinda si «uguhagurukira rimwe iyo tugiye kwica gusa». Ni ugucana itabaza. Turahamagarirwa twese, hamwe n’iyonka, gufata mu nda uyu mwari muziranenge. Niba inyamaswa ishigaje ihembe rimwe rukumbi, itarimusogose!


text:
Nyamagabe: Inkeragutabara zirasabwa gukora ibikorwa bifatika biziteza imbere.
Umuyobozi w’inkeragutabara mu ntara y’amajyepfo, Brigadier General Gapfizi Dani arasaba inkeragutabara zo mu karere ka Nyamagabe guhuriza hamwe imbaraga zigakora zigamije kwiteza imbere.
Ibi umuyobozi mushya w’inkeragutabara mu ntara y’amajyepfo yabizisabye kuri uyu wa kabiri tariki ya 16/04/2013 ubwo yasuraga abahagarariye inkeragutabara mu karere ka Nyamagabe kuva ku rwego rw’akagari kugeza ku rwego rw’akarere, hagamijwe kumenyana ndetse no kuganira ku mikoranire yazo n’izindi nzego ndetse n’abaturage.
Umuyobozi w’inkeragutabara mu ntara y’amajyepfo yasabye inkeragutabara ko zareba kure zikishyira hamwe zigakora igikorwa kigaragara cyabateza imbere maze mu gihe kiri imbere bakazaba bameze neza kurushaho.
“Nziko benshi mufite ibyo mukora. Mukoze koperative ahangaha kandi hari henshi twabihera. Muri ibyo bimina mwambwiye mubamo, aho kugira ngo uyafashe yagezweho ajye kuyakoresha ibye. Ndimo ndatekereza mwebwe muzaguma murinda aho gutekereza kurindwa,†Brig. Gen. Gapfizi.
Yashimangiye ko ari inshingano za buri wese gucunga umutekano w’igihugu no kukirinda ariko ngo inkeragutabara zigomba gutekereza n’ibindi bikorwa byaziteza imbere zikagera ku rwego rwo hejuru mu bukungu, zikaba zahawe umukoro wo kurushaho guhuza imbaraga.
Umuyobozi w’akarere ka Nyamagabe, Mugisha Philbert yatangaje ko bafatanya n’inkeragutabara umunsi ku munsi mu gucunga umutekano banashima uruhare runini zigira ndetse no guharanira ko zibasha kwiteza imbere zigana ku kwigira.
Yemeza ko bazakomeza gufatanya n’ubuyobozi bw’imirenge ndetse n’inkeragutabara barebera hamwe uko barushaho gushyira ingufu mu makoperative y’inkeragutabara, bikaba byakwinjira no mu mihigo y’akarere cyane ko bari mu gihe cyo gutegura imihigo y’umwaka wa 2013-2014.
Inkeragutabara zatangaje ko muri rusange ubuzima buhagaze neza dore ko bamwe baba bafite imirimo itandukanye bakora, abandi bakaba bafite amakoperative acunga umutekano ku bigo bitandukanye no mu dusantere tw’ubucuruzi kandi byose bikabinjiriza amafaranga.
Gusa bagaragaje ikibazo cy’abo bacungira umutekano ariko ntibabishyure ku gihe bakaba basaba ko ubuyobozi bwajya bubafasha mu gukurikirana icyo kibazo no kwigisha abo bakorera kubahiriza inshingano zabo.


text:
Uwitwa MUSIGIRENDE Innocent mwene BWANAKWELI Barnabe na MUHIMPUNDU Alivera, utuye mudugudu wa Kabeza, Akagari ka Gitaraga, Umurenge wa Masaka, Akarere ka Kicukiro, Umujyi wa Kigali;
Yasabye uburenganzira bwo guhindura izina MUSIGIRENDE akarisimbuza izina RUGAMBA mu mazina asanganywe MUSIGIRENDE Innocent maze akitwa RUGAMBA Innocent.
Impamvu atanga ni uko izina MUSIGIRENDE ari izina ry’irigenurano rimutera ipfunwe mu bandi.
Akaba asaba kwemererwa binyuze mu nzira zemewe n’amategeko gusimbuza izina MUSIGIRENDE, izina RUGAMBA, mu mazina asanganywe MUSIGIRENDE Innocent, bityo akitwa RUGAMBA Innocent mu gitabo cy’Irangamimerere kirimo Inyandiko ye y’ivuka.


text:
Uyu munsi ku wa 24/06/2016, hirya no hino mu mirenge igiza Akarere ka Rulindo habaye ibikorwa by’umuganda rusange ngarukakwezi. Ibyo bikorwa byibanze ku guhanga imihanda no kuyisana, gukora ibiraro no kubisana, gufasha abatishoboye kubona amacumbi n’ubwiherero busukuye hamwe no gutunganya site z’imiturire.
Umuyobozi w’Akarere Kayiranga Emmanuel ari kumwe n’umunyamabanga wa Leta muri Minisiteri y’Ubutabera hamwe n’abadepite Kalisa Evariste na Depite Bitunguramye Diogene bifatanyije n’abaturage bo mu Murenge wa Mbogo,Akagari ka Bukoro, Umudugudu wa Kibamaba, mu bikorwa byo gutunganya site y’imiturire bahanga umuhanda.
Muriuyu muganda, abaturage bari bitabiriye ari benshi kandi bafite ishyaka ryo kwitunganyiriza site y’imiturire.
Abatuye Umudugudu wa Kibamba bashyikirijwe icyemezo cy’ishimwe kuko bakoze igikorwa cy’indashyikirwa mu Ntara y’Amajyaruguru. Bishyize hamwe bageza umuriro w’amashanyarazi mu mudugudu wabo, igikorwa cyose kikaba gifita agaciro ka miliyoni 14, abaturage bakaba baragizemo uruhare rwa miliyoni hafi 8.
Nyuma y’umuganda abaturage baganirijwe kuri gahunda za Leta zitandukanye, by’umwihariko bashishikarizwa guharanira kwigira nokwihesha agaciro, bakumva ko bazatungwa n’ubwenge bwabo, bagakora cyane kandi bakirinda gusabiriza. Basabwe gukoresha ubwonko bwabo cyane bagatekereza icyabateza imbere ahokwiringira inkunga n’imfashanyo.
Abaturage basabwe kandi kwitegura neza amatora ya Perezida wa Repubulika, twitegura, azaba ku wa 03-04 Kanama 2017. Baganirijwe ku bukangurambaga ku isuku buteganyijwe kandi basabwa kugira umuco w’isuku haba ku mubiri, aho batuye n’aho bakorera. Abafite ubwiherero budatunganye basabwe kuba babutunganyije bitarenze ibyumweru bitatu.
Abitabiriye umuganda kandi bibukijwe ko Umunsi Mpuzamahanga w’amakoperative uzaba ku wa 29/06/2017 basabwa kuwitegura neza no kuzawitabira mu midugudu aho batuye. Bibukijwe kandi akamaro ko kwibumbira mu makoperative, basabwa kurangwa n’ubunyangamugayo muri koperative zabo.
Abadepite bari mu ihuriro ry’abagize Inteko Ishinga Amategeko baharanira imibereho myiza y’abaturage n’iterambere (RPRPD), barangajwe imbere na Depite Bitunguramye Diogene, batanze ubutumwa bushishikariza abaturage kwandikisha abana mu bitabo by’irangamimerere n’akamaro bifitiye abana, ababyeyi n’igihugumuri rusange. Basabwe kwandikisha abana bavuka no gusibisha abapfuye kuko bifasha igihugu mu igenamigambi hagendewe ku mibare nyayo y’abaturage.
Nyuma y’umuganda kandi abagore bo mu Kagari Ka Bukoro, Umurenge wa Mbogo bibumbiye mu matsinda yo kwizigama, mu rwego rwo guca nyakatsi ku buriri batanze matelas 38 zizabafasha kuryama heza no kunoza isuku mu miryango yabo.
Depite Kalisa Evariste yasabye abahawe matelas kuzifata neza kandi bakarushaho kunoza isuku mu miryango yabo, asaba abaturage muri rusangeguhuriza hamwe bakarwanya umwanda bakimakaza isuku mu miryango yabo kandi abagize umuryango bose bakabigiramouruhare.
Ibiganiro byashojwe no gucinya akadiho, abaturage bishimira imiyoborere myiza bagezwaho na Perezida Paul Kagame.


text:
Ikigo Counterpoint cyakoze ubwo bushakashatsi cyatangaje ko uruganda rwa Huawei rwo mu Bushinwa rwihariye uyu mwanya mu mezi ya Kamena na Nyakanga.
Iyo raporo kandi inagaragaza ko muri Kanama nabwo Huawei yacuruje telefoni nyinshi ku buryo bitatungurana imibare yongeye kuza ku mwanya wa kabiri.
Inagaragaza urutonde rwa telefoni zacurujwe cyane muri Nyakanga. Mu gihe iPhone 7 na 7 Plus zihariye imyanya ibiri ya mbere, telefoni za R11 na A57 zikorwa na Oppo zaje ku mwanya wa gatatu n’uwa kane.
Izindi telefoni zaje mu myanya ya hafi mu zacurujwe cyane ni Galaxy S8, Xiaomi Redmi Note 4X na Samsung Galaxy S8+.
Iyo raporo ikomeza igira iti “Mu gihe Huawei yazamutse ikagera ku mwanya wa kabiri ku rutonde rw’Isi mu kugira telefoni zacurujwe cyane, biratangaje kubona nta telefoni yayo yaje mu myanya icumi ya mbere,”
Ibyo bigasobanurwa n’uko Huawei idashyira imbaraga mu kubaka no kumenyekanisha igikoresho kimwe runaka, ahubwo igerageza kuzamura ubushobozi bwa telefoni zayo, ntihagire ihabwa imbaraga ari imwe rukumbi nk’uko Samsung na Apple zibikora.


text:
yitwa Niyonsanga Eric azwi ku izina ry'ubuhanzi rya Niyorick, mu1988 avukira i Kigali ku Kicukiro. Amashuri abanza yayize kuri IFAK ,ikiciro rusange cy' ayisumbuye acyiga i Musha muri Ecole Secondaire St Kizito, aza kujya gukomereza muri Coll├Ęge APAPE I Gikondo, aho yarangirije mu mwaka wa 201Nk`uko yabitangarije zahabutimes.com, muzika yayitangiriye cyera aririmba muri korali, nyuma aza kugana group yakoraga umuziki ariko yigana uw`abandi (interpretation), aho yasubiragamo indirimbo z`abandi bahanzi. Nyuma yaje gufata icyemezxo cyo gukora umuziki ku giti cye ahagana mu mpera za 2010.Ubu amaze gushyira indirimbo ebyiri ahagaragara arizo:'nibwobo buzima" na "abe ariho nibera", akaba afite n`izindi ebyiri ziri muri studio ateganya kuzasohora vuba aha.
Niyorick akaba yaratangarije zahabutimes.com ko yakuze yumva nkunda muzika cyane, yiyumvamo ko ari impano ye.N`ibindi yagiye yinjiramo birimo gucuranga bituma bituma ngo yifuza kuzayigira umwuga.
ubwo yabazwaga niba muzika ishobora gutunga uyikora hano mu Rwanda yagize ati:" birashodoka ko muzika yakubera umwuga ikagutunga,kuko n`iyo urebye neza,n`ino aha iwacu mu Rwanda birashoboka Ndetse aha dufite ingero z`abahanzi batunzwe n`ibihangano byabo".
Niyorick akaba ateganya gukora n`ibindi bigendanye na showbiz aho afatanya muzika no gukina film,akaba yaragaragaye muri film THE IMPACT,ubu hakaba hari indi agiye gukinamo.
Mubyo akunda, harimo kubaho atuje, kubana n`incuti, gusenga, kuko nk`uko abyitangariza Imana ariyo imuyobora mu migambi ye.
Niyorick akaba anasengera mu itorero Zion Temple.
Mu bintu yanga bitamushimisha,harimo umuntu usuzugura undi, Ikindi yanga ni ubukene.
ngo ikintu cya mushimishije cyane muri muzika Ni igihe yumvise umuntu atazi arimo araririmba indirimbo ye mu nzira hari muri iyi minsi yashize.
Akaba yarasoje ikiganiro ashimira abakunzi be agira ati:"Abakunzi bange nabanza kubashimira uburyo bakira ibihangano maze gushyira hanze,kandi ibyiza biri imbere kuko ndi gukora cyane,ndifuza gukora muzika nkagera ku mpera z`isi yose,sinzagarukira mu Rwanda gusa".


text:
Nyanza: Mu birori by’umunsi wo kwibohora basabwe kongera ubushake bwo kugera kuri byinshi byiza
Mu birori ngarukamwaka byizihijweho umunsi wo kwibohora ku nshuro ya 19 mu Rwanda byabaye tariki 4/07/2013 ku rwego rw’akarere ka Nyanza basabwe n’umuyobozi w’Intara y’Amajyepfo ko bakongera ubushake bwo kugera kuri byinshi kandi byiza.
Abayobozi banyuranye bari bitabiriye kwizihiza ibirori byo kwibohora
Ibi guverineri w’Intara y’Amajyepfo Alphonse Munyantwali yabibasabye nyuma gato y’ijambo ry’umukuru w’igihugu Paul Kagame rijyanye n’uwo munsi ryanyuze kuri radio y’igihugu ahangana saa sita z’amanywa rikaba ryakurikiranwe n’abanyarwanda benshi batandukanye yaba abari mu gihugu hagati ndetse no hanze yacyo.
Atagiye kure y’iryo jambo Alphonse Munyantwali, umuyobozi w’intara y’amajyepfo yasabye abaturage bari kumwe nawe kurinda uwashaka kwangiza ibintu byinshi byiza abanyarwanda bamaze kugeraho muri rusange.
Yagize ati: “Tugomba kurinda ibyo tumaze kugeraho yaba mu bukungu, imiyoborere myiza, imibereho myiza ndetse n’ibindi duteganya kugerahoâ€
Ikindi yashishikarije abanyenyanza bari bateraniye kuri stade y’ako karere baje mu birori byo kwizihiza umunsi wo kwibohora ni ugukomeza gukora bagatera imbere kandi bafatanyije muri byose.
Mu buhamya bwa Mukandamutsa Fayisi umwe mu baturage bo mu karere ka Nyanza wabashije kugera ku bintu bishimishije yavuze ko yabikesheje umutekano ukaba ari nawo wamufashije kwicara atuje muri we agashakisha icyamuteza imbere ndetse n’igihugu cye.
Ibirori by’umunsi mukuru wo kwibohora mu karere ka Nyanza byaranzwe n’akarasi k’ibigo by’amashuli, abaturage bibumbiye mu makoperative atandukanye, abikorera ku giti cyabo ndetse n’imyiyerekano y’inzego zishinzwe umutekano zirimo lokodifensi n’inkeragutabara.


text:
Mu gihe ikoreshwa ry’ikoranabuhanga muri rusange rikomeza kwiyongera mu Rwanda, aho usanga umubare w’abakoresha internet umunsi ku munsi wiyongera uko bukeye n’uko bwije, n’ibigo hafi ya byose bya Leta bikaba bifite imbuga zigira uruhare mu imenyekanishabikorwa, bimaze kugaragara ko ku bikorera ku giti cyabo kugira urubuga rwa internet bitaritabirwa cyane.
Ku bikorera ku giti cyabo, yaba amasosiyete manini n’aciriritse, sosiyete itanga serivisi z’ikorabuganga n’itangazamakuru, IGIHE Ltd, yabazaniye uburyo bushya buzababashisha gutunga imbuga za internet ku giciro gito cyane mu gikorwa cyiswe "Gira Website", bityo bigafasha buri wese kurushaho guteza imbere ibikorwa bye abimenyekanisha kandi adahenzwe.
Ku mafaranga 115,000 y’u Rwanda, kuva ubu buri wese yabasha kugira urubuga rwa internet rugaragaza ibyo akora ndetse rukanatanga amakuru nkenerwa ku bikorwa bye.
Ayo mafaranga yibumbiyemo ayo gukora no gushyira ku murongo wa internet urubuga mu gihe cy’umwaka (hosting) n’ikiguzi cy’izina (domain name).
Akamaro ko kugira urubuga rwa internet kuri sosiyete y’ubucuruzi
* Bizatuma abantu bashya bamenya ibikorwa byawe: uko abantu barusura bizatuma bagenda barushaho kumenya byinshi kuri wowe ndetse na serivisi ubagezaho, ibyo kandi bizanakurura abaguzi benshi bityo ubucuruzi bwawe butere imbere.
* Kubwira abantu igishya mu bikorwa byawe utarinze kujya kwandika ku mpapuro. Ibi bikorwa mu buryo bworoshye kandi budahenze ugereranyije no kwandika ku mpapuro n’ibindi.
Rutuma ugaragara nk’umunyamwuga mu byo ukora
* Urubuga rugufasha kumenyekanisha ibyawe ndetse no kuguha umwanya ukagaragaza ibyiza bya business yawe byose. Ibi kandi iyo ubitangarije abantu bakabihasanga bituma unagirirwa icyizere.
* Rugufasha kubona no guhura n’abakiriya bashya. Numara kugira urubuga rwawe uzabona ubucuruzi bwawe burushaho kumenyekana no kunguka birenze uko wajyaga ubibona. Abari kure na bo bazamenya ibyo ukora kurusha uko byari bisanzwe. Ikindi kandi abakoresha internet niba barimo gushakisha amakuru ajyanye n’ibyo ukora bifashishije Google, Bing, Yahoo n’ubundi buryo bw’ishakisha, bazahita babona ibikorwa byawe uwo mwanya kubera urubuga rwawe.
Kugaragara amasaha 24 kuri 24 ,iminsi 7 kuri 7
Igishimishije ni uko n’igihe udahari, Urubuga rwawe rwo ruba rugaragaza imirimo na serivisi utanga hatitawe ku minsi cyangwa amasaha. Igihe udahari ngo witabe telefoni y’abagushaka ushobora kubakangurira gusura urubuga rwawe kuko amakuru bashobora kuba bakeneye aba agaragagaraho.
Urubuga rutuma uguma mu ipiganwa n’abandi batanga serivisi
Abantu benshi bakoresha internet bashaka kumenya ibikorwa byawe na serivisi utanga. Kugira urubuga rwawe bizatuma uhora imbere mu gutangariza abaguzi bawe ibyo ubafitiye batarinze kujya kubishakira ahandi.
Kuri buri wese witabiriye gukoresha serivisi ya "Gira Website", usibye kuba igiciro cyo kugira website ihamye kibereye buri wese, ikorwa ry’urubuga rwawe na ryo ririhuta ni nko guhumbya.
Ku bindi bisobanuro kuri iyi serivisi wahamagara +250 788 892 003 cyangwa se +250 788 504 740.